Nusrat Rahmat: ИНҚИРОЗ: БИЗ ВА ХИТОЙЛИКЛАР\nИНҚИРОЗ: БИЗ ВА ХИТОЙЛИКЛАР\nУни беҳудага жаҳон иқтисодий инқирози дейишмайди. Бу ногаҳоний ижтимоий офат энг аввало қудратли мамлакатларнинг шаштини қайтариш, не-не миллиардерларнинг иштаҳасини буғиш билан ўзининг нималарга қодир эканлигини намойиш этди. АҚШдан кейин Германия, Франция, Буюк Британия сингари тараққий этган мамлакатларда корхоналар ёпилиб, минглаб одамлар кўчада қолабошладилар? Анча-бунча магнатлар хомуш тортдилар.\nҲа, у ҳеч кимни четлаб ўтмаслиги турган гап. Ўзимизда ҳам сотувчилар савдо оқсаб қолганидан шикоят қилабошладилар. Нақ пул камайганлиги сабаб айрим ҳолатларда маош ва нафақалар кеч берилаябди. Кимнингдир штати қисқартирилди, бошқа бировнинг боласи чет элдан қайтиб келди. Дунёдаги пахта заводлари толани мўлжалдагидан анча арзон сотишга мажбур. Табиийки, фермер оладиган улуш ҳам шунга яраша бўлади.\nАммо дилга таскин берадигани шуки, бизда инқироз зарбаси унчалик ҳалокатли бўлмайдиганга ўхшайди. Биринчидан, биз кўп қийинчиликларни бошдан кечирган, сабр-бардошли халқмиз, иккинчидан ХХ1 аср газ асри деб аталмоқда ва Орол денгизининг суви қочган жойларида каттагина газ запаслари борлиги дилимизга қувват ато этади. Шунингдек, Ҳукуматнинг инқирозга қарши кураш чоралари ҳам ўз вақтида амалга оширилмоқда ва ҳакозо.\nИнтернет сайтлари ва Россия оммавий-ахборот воситаларида Карл Маркснинг номи аллақандай қумсаш билан тилга олинмоқда, социалистик планлаштиришга қайтишга даъватлар бор.\nАммо бундай пайтда бир ҳолат ҳисобга олинмаётганга ўхшайди. Замон ўзгарди, энди жаҳон иқтисодий риштлари бирлашди ва улар бир-бири билан жуда ҳам боғлиқ. Социализм йўлидан бораётган Шимолий Корея, Куба, Албанияда ҳам кризис қўшниларникидан кам бўлмаябди. Аммо бугун сиёсат ҳақидамас иқтисод ҳақида кўпроқ фикр юритиш, резерв ва имкониятларни ишга тушириш ташвишига тушишга тўғри келади.\nБиз анчайин бой ва қудратли мамлакатда яшаймиз. Ота-боболаримиз тежамкор, тадбиркор бўлишган. Шу анъаналарни тиклаш инқирозга қарши энг қудратли тўсиқдир. Шу билан бирга пешқадам мамлакатлар тажрибасига таяниб иш кўриш бугуннинг зарур шартидир.\nБундан уч йил муқаддам Хитой Халқ республикасида бўлгандим. Ўйлаб кўрсам, бугунги иқтисодий буҳрон зарбаларини камайтириш учун уларнинг айрим тажрибалари ва анъаналарини жорий этишимиз фойдадан холи бўлмас экан. Зотан бу мамлакат дунёвий инқирозга қасдма-қасд ялпи маҳсулот ишлаб чиқаришни кўпайтирмоқда ва жаҳонда биринчи ўринга чиқишга даъвогарлик қилаябди.\nПекин аэропортидан ташқарига чиқиш билан эшик олдида табассум билан визит карточкаларини узатиб турган кишиларни кўрасиз. Қўлингиз ва фикрингиз анчайин банд бўлганлиги сабаб, карточкаларнинг айримларинигина олиб чўнтагингизги солишга улгурасиз ва андак нафасингизни ростлагач, уларга кўз югуртирасиз. Карточкаларга атиги бир сўз ва телефон номери ёзилган бўлади: “Таржимон”, “Шофер”, “Меҳмонхона” ва ҳакозо. Сиз энг аввало таржимонга телефон қиласиз. У зум етмай етиб келади ва муаммоларингизни ҳал қилиш осонлашади.\nБу узоқ йиллар давомида шаклланган сервис хизмати, албатта.\nБиз бу тариқа пул топишга кўникмаганмиз ёки ор қиламиз.\nТағин бир ҳолат: Буюк Хитой девори устида юрганимизда бир киши автомобил калитига осилтириб қўядиган “брилок”ни олишимни тавсия қилиб қолди. “ Йўқ, керак эмас” рад этдим. “ Ўртоқ, деди у қўлингизга олиб кўринг, у сизга маъқул бўлади.” Олиб кўрсам, нарироқдан суратимни олиб, ҳалигининг ичига жойлаштирган экан. Бундай ҳолатда харид қилмай иложингиз бўлмайди, албатта.\n“ Сизга совға қилмоқчиман”, деди у. Аммо чўнтагига пул суқиб қўйишдан ўзга чорам йўқ эди.\nСамарқандга қайтгач, Регистондаги таниш суратчига бу ҳолни айтиб бердим, аниқроғи тавсия этдим. Аммо бу хизматни у уддалолмади. Сайёҳларга ҳалол, зарур хизмат кўрсатиб, уларнинг пулини олабилиш учун унда журъат ва забон етишмади.\nХитой аҳолиси бир миллиард уч юз миллион кишидан ошди. Тасаввур қилинг, миллиарддан буёғи ҳам Россия аҳолисидан кўп. Давлат бунча одамни қандай қилиб боқади, дейишади гоҳида. Аслида олганда эса бу мамлакатда боқимондалик йўқ, ҳар бир киши ўзи ва оиласини нолимай, зорланмай боқади. Таржимон айтган бир латифа ёдимдан чиқмайди. “Ўзбекистондан келган киши гариллабди: бизда аҳоли сони йигирма етти миллионга етди. Хитойлик ажабланиб сурармиш: “Ундай бўлса, ҳаммаларинг бир-бирларингни танисаларинг керак?” Аслини олганда, аҳолиси бир миллион атрофида бўлган давлатлар кўплигини ҳисобга оладиган бўлсак, йигирма етти миллион ҳам ҳазилакам рақам эмаслигига ишонч ҳосил қиламиз.\nЭртаси меҳмонхонадан чиққанимизда, велосипедини рикшага айлантириб олган ўсмир қиз-йигитчалар эътиборимни тортди. Уловини роса безаган, икки кишига мўлжалланган орқа ўриндиққа бахмал кўрпачалар тўшаган қиз менга яқинлашиб алланималар деди. Мен нажот билан таржимон томон ўгирилдим. “ Ўртоқ, келинг шаҳримизни айлантирман, пул бермасангиз ҳам майли” деяётган экан. Набирам тенги бир қизнинг аравачасида сўлжайиб ўтириш табиатимга зид эди албатта. “ Яхшиси сен ўтириб ол, мен ҳайдайин” дедим. Таржимадан кейин ҳалиги қиз мазза қилиб кулди. Хуллас, уёқ-буёққа қараб, таниш-билишлар йўқлигига ишонч ҳосил қилгач, таржимон иккаламиз орқага ўтиб ястаниб олдик. Рикша серқатнов машиналар оралаб олдинлаб кетди. Енгилгина хавотир аралаш шаҳарни томоша қилабошладик.\nЙўлда тағин бир ибратли ҳол рўй берганини таъкидлаб ўтишим керак. Кўчанинг нариги бетида иккита рикша тўқнашиб кетди. Рикшачилар бир-бири билан зиддиятга бормай, тушасолиб бир-бирининг велосипедини тузатишга киришишди. Бизнинг рикшачимиз ҳам велосипедини тўхтатиб, ёрдамга шошилди.\nШаҳарни айланиб, меҳмонхонага келгач, ҳалиги қизга уч доллар узатдим. У жону ҳолимга қўймай икки долларини қайтариб берди.\nСаёҳат давомида кўпроқ қишлоқ ҳаёти билан қизиқдим. Пекиндан Буюк Хитой деворигача бўлган масофа миллий боққа айлантирилган экан. Ана шу дарахтзорлар орасида бир неча уйларни кўриб, ўша томонга бурилдик. Бу ерни қишлоқ деб ҳам бўлмасди. Ҳамаси бўлиб ўнга яқин хўжалик истиқомат қиларкан. Асосий юмушлари боққа қоровуллик қилиш экан. Уйлар ёғочдан қурилган, пастак. Ҳовли сатҳи ҳам каттароқ хона ҳажмида. Бирорта уйда автомашина кўринмайди, ҳамма велосипед минаркан. Биз кирган хонадон соҳиби қоровулликдан ташқари бедана тухуми ҳам етиштираркан. Аллақандай ресторанга олиб кетишаркан. Мезбон, гарчанд Ўзбекистон деган юртни эшитмаган бўлсада, жону-ҳолимизга қўймай бедана тухуми қовуриб келди, соя қайнатмаси билан силади.\nҲамроҳларим ветеринария дори-дармонлари савдоси билан шуғулланадиган кишилар эди. Улар сабаб бўлиб, шаҳар чеккасидаги формацевтика корхонасига ҳам бордик. Бу ерда асосан йигит-қизлар ишлашаркан. Тушлик пайти бўлганлиги учун бизни ошхонага таклиф қилишди. Ишчилар вақтдан қизғаниб бўлса керак, тикка туриб, тушлик қилишарди. Бизни эса стол безатилган алоҳида хонага олиб киришди.\nШу ўринда мавзудан андак чекинишимга ижозат берсангиз. Мен дунёнинг анча мамлакатларида бўлдим ва дунёда меҳмондўст бўлмаган халқ йўқ экан, деган хулосага келганман. Аммо ҳар бир халқнинг меҳмондорчилик таомиллари ўзига яраша. Шунинг учун ҳам “Биз дунёдаги энг меҳмондўст халқ”, дейишдан тийилишимиз керак. Бу гапни бошқалар айтгани маъқул.\nФормацевтика корхонасининг раҳбари ўрта ёшлардаги аёл экан. Журналист эканлигимни эшитиб, мен билан кўпроқ гурунглашди. У Самарқанд, Бухорода бўлган экан. Обидаларимиз ва одамларимиз ҳақида илиқ гапларни айтди. Мени эса унинг тадбиркор ва ишбилармонларимиз ҳақидаги фикр-мулоҳазалари кўпроқ қизиқтирарди. Айтишича, у Самарқанд ё Бухорода чорва моллари учун дори-дармон ишлаб чиқарадиган корхона ташкил этмоқчи бўлган экан, аммо қўллаб-қувватлашмабди. Аммо бу ташаббусга ким монелик қилганини айтгиси келмади.\n- Кўпгина тадбиркорлар топган маблағларига аввал чет машинасини олиш, ҳашамдор иморат қуришга сарфлашаркан.- деди у,- аммо энг аввало ишлаб чиқаришни кенгайтириш керак. Қолгани кейин ҳам бўлади.\nИбратомуз гап. Шундай эмасми? Самарқандда шу тариқа иш юритиб, синган ёки қамалган анча-мунча тадбиркорларни биламан.\n- Фарзандингиз нечта, сўраб қолди у бир маҳал.\n- Бешта. Уч ўғил, икки қиз,- жавоб бердим.\nАммо шундан кейин суҳбатимиз қовушмай қолди. Чунки аёл ногаҳонда кўзига ёш олди. Маълум бўлишича, атиги бир қизи бўлиб, у ҳам касал экан. Ачиниб кетдим бояқиш аёлга ва бизда инсон ҳуқуқларини чеклайдиган ана шундай қонунлар йўқлигидан ички бир мамнуният туйгандай бўлдим.\nХХРдан бир тажрибани ўрганиб келиб, авввало, ўз уйимда жорий этганим ва эндиликда таниш билишларни тарғиб қилиб юрганимни, бугун сизни ҳам шунга даъват этиш ниятим борлигини айтиб ўтишим керак. Бу ерда корхона, идора ва хонадонлардан 100-200 Вт кучланишга эга бўлган волфрамли лампалар аллақачон истеъмолдан чиқиб кетган, унинг ўрнига беш-олти баравар кам энергия талаб қиладиган спиралсимон неон лампочкаларга ўтишган экан.\nМуҳтарам газетхон! Гарчанд зерикарли бўлса ҳамки, андак батафсил гапирсам, мени эзмага чиқармассиз? Бу дунёнинг тагига ё эзма етади ё кезма, деган нақлни эшитган чиқарсиз.\nАтиги бир лампа ҳисобига электр энергиясини 5-6 бор тежаш мумкинлиги ва бу оила бюджетига, мамлакатга қанчалик фойда келтиришини ўйлаб кўрганмисиз?\nРеспубликамизда электр энергиясининг танқислиги сезилиб қолди. Шахсан ўзим ўтган қиш бир неча қишлоқларда бўлиб, мактаб ва коллежларга давлат томонидан катта маблағлар сарфланиб олиб берилган компьютерлар ишлатилмаётганини кўрдим ва ўксиб кетдим. Чунки электр энергияси танқислиги сабаб айрим туман ва қишлоқларга суткасига атиги 2-3 соат давомида электр энергияси берилаётган экан. Бизда янги ГРЭСлар қурилмаябди. Агар ёппасига кам энергия талаб қиладиган лампаларга ўтсак, ҳамманинг уйида чироқ ёнади, болаларимиз компьютерни мукаммал ўрганишади.\nБошқа жойларни билмайман, аммо Самарқанддаги дўконларга Хитой ва Туркиядан келтирилган 15-25 Вт кучланишли замонавий спиралсимон лампалар кўплаб сотилмоқда. Шахсан менинг хонадонимда улар икки-уч йилдан бери куймай нур сочаябди. Биз Ильич чироқлари деб атайдиган лампалар ўрта ҳисобда 100 Вт қувват талаб қилишини биламиз. Мана сизга оддий арифметика: атиги бир дона лампани алмаштириш билан қанча маблағни тежар эканмиз.\nБу улкан имкониятни ишга солиш учун соҳа мутасаддилари чинакамига кураш олиб боришмаётганлиги мени таажжубга солади. Хомаки ҳисоб-китобларимга кўра Республика энергетика ва электрлаштириш вазирлиги ҳамда унинг жойлардаги бўлинмалари ўз ҳисобларидан бўлса ҳамки, барча корхона, муассаса, хонадонларга кам қувват талаб қиладиган лампалар ўрнатиб чиқишса, бу харажатни атиги уч-тўрт ойда қоплашлари мумкин экан. Шундай қилинганда қанчадан-қанча табиий газ, мазут, кўмир тежалишини улар ҳам ҳисоблаб кўришган бўлишса керак. Аммо бу ташвишга қўл уришларига ишонқирамай турибман. Юмушлари бошдан ошиб ётганлигини важ қилишар, эҳтимол, буни майда-чуйда деб ҳисоблашар. Аслида эса майда-чуйдаларга эътибор берилмаган жойда уни катта жойлардан ҳам изламаслик керак. Ҳукуматнинг инқирозга қарши кураш чораларининг бири эса: “ Элекроэнергитика тизимини модернизация қилиш, энергия истеъмолини камайтириш ва энергияни тежашнинг самарали тизимини жорий этиш” деб аталади.\nБу тадбирни амалга оширишимизга ўзимиз, аниқроғи, ҳар биримиз бугунданоқ киришишимиз зарурдан-зарур. Аниқроғи, ишдан қайтишда дўкондан иккита спирал лампа харид қилсак бўлгани. Унинг ёруғлиги, тежамкорлиги, қизиб кетмаслигини, хуллас, ҳар томонлма афзаллигини ҳис этамиз… Кейин тағин харид қиламиз. Қўшниларга, қавмларга мақтаймиз, тарғиб қиламиз..\nЧалғиб кетдим, узр! Хитойлик бир тадбиркор Самарқанд бозоридан икки жуфт жияк харид қилган экан. Аёллар уйда қўлда тўқийдиган, лозимини жозибадор қиладиган жўн жияк. Йўқ, хотини учун ёки ёдгорлик учун эмас. Юртига қайтгач, жияк тўқийдиган станокни ишга тушириб, бозорларимизни арзон, сифатли, чидамли қоқмага тўлдириб ташлади. Минглаб аёлларимиз бекор қолишди. Кейин ўша тадбиркор ишбилармонларимизга жияк тўқийдиган станокларни сотди, Аммо бизникилар уни кўнгилдагидек ишлатишолмади. Маҳсулотлари сифатсиз бўлиши устига таннархи қимматга тушди.\nХитойдан жияк олиб келиш давом этаябди.\nБулар яшириниб ётган имкониятларимизнинг бир қисми, холос. Экин майдонларидан ярим-ёрти фойдаланишимиз, мева-сабзавотни қайта ишлашни йўлга қўймаганлигимиз, кичик ва ўрта бизнеснинг оқсоқлиги…\nБу ва бошқа имкониятларни ишга солиб, инқироздан зудроқ, покланиб, тежамкор, ишбилармон ва сарбаланд бўлиб чиқишимиз шарт.\nБу борада Худо мададкоримиз бўлсин!\nАвтор: Нусрат Раҳмат на 08:10\n"Буни ҳаёт дебдилар ёки ўғлим Улуғбекнинг кундалиг...\nКоллекция деревянных ложек\nИз книги "Я из редакции"\nА где же "голубые корабли"?\n“ЗАНГОРИ КЕМА”ЛАР ҚАНИ?\nЎРХАН ПАМУК САБОҚЛАРИ\nАДАБИЙ ОРЗУЛАР ОҒУШИДА\nМаҳмудхўжа Беҳбудий ( Махмудходжа Бехбуди) таваллу...


Дилфуза Раҳимованинг мухлисларига атаган туҳфалари бисёр » PopCorn.uz - Шоу Бизнес олами хақиқати\nДилфуза Раҳимованинг мухлисларига атаган туҳфалари бисёр\nСана: 02.12.2014 1575\nКатта саҳнани забт этганига анча йиллар бўлган ва ана шу давр мобайнида кўплаб мухлислар қалбидан жой олган Дилфуза Раҳимова шу кунларда бутун вақтини концерт дастурига тайёргарлик билан ўтказмоқда.\nХабарингиз бор, 4-5 декабрь кунлари “Истиқлол” санъат саройида Дилфуза Раҳимованинг “Дил парвози” номли концерт дастури ўтказилади. Маҳоратли ижодкор бўлиши билан бирга самимий инсон сифатида ҳам ҳурмат қозонган хонанда бу концерт дастурида мухлислари учун кўплаб туҳфалар тайёрламоқда.\nБу янгиликларнинг энг асосийси Янги тароналардир. Концерт давомида ҳали мухлисларга тақдим этилмаган бир неча қўшиқлар илк бора янграйди.\nУлар орасида таъсирчан қўшиқларнинг кўплиги эса меҳмонларга албатта маъқул келиши аниқ. Ота-онага бағишланган қўшиқ ҳар бир инсоннинг дил сўзларини акс эттиради. Бундан ташқари, эстрадамизда ҳали “қўл урилмаган” мавзуларда ҳам қўшиқлар тайёрланган. Буларнинг бари концерт давомида жаранг сочади.\nКонцерт давомида ёш ижодкор Музаффар Мирзараҳимов ҳам иштирок этади. Музаффар Мирзараҳимов Дилфуза Раҳимова билан биргаликда дуэт таронани ижро этишади.\nМузаффар яна бир янги таронани тақдим этиш истагида. “Лолажон” номли қўшиқ ва унга ишланган видеоклип сайтимиз орқали премьера қилинади. Бу қўшиқ учун клип Рустам Муродов томонидан Ойбек Алиев ғояси асоида суратга олинган. Концерт давомида бу тарона ҳам янграши кутилмоқда.\nБу йил Дилфуза Раҳимова концертига жиддий тайёргарлик кўрди. Тинимсиз меҳнат самарасини баҳолаш учун эса оз фурсат қолди. Сайтимизда концертдан олинган репортажни албатта эътиборингизга ҳавола этамиз.\nДилфуза Раҳимованинг режалари бисёр\nUMI 02 12 2014 17:59\nOOOOOO BU JUDA ZOR HABARKU!\nRstam 02 12 2014 18:00\nNasib qilsa albatta konsertga tushamiz


ЖОРЖ ОРУЭЛЛ ҲАЙВОНОБОД (Молхона) — Teletype\nБу ерда Кекса Майор - Ленин, чўчқа Напалеон - Сталин, мухолифатчи Сноуболл - Троцкий, сигир ва қўйлар - халқ, эшак Бенжамин - зиёлилар, қарға Мозус роҳибларни тасвирласа да. Унда тасвирланган зулм машинаси долзарблигини йўқотмайди. Асар СССРда ва барча золим тузумларда таъқиққа учраган.\n“Қўрғонча” молхонасидаги мистер Жонс оқшом тушиши билан товуқхонасини тамбалаб қўйди, бироқ, у шу қадар маст эдики, девордаги тешикни беркитиш ёдидан кўтарилди. Орқа эшикни оёғи билан туртиб ёпгач, у қўлида силтаниб турган фонуси ёритган ерларда каловланиб, бироз тентиради, кейин ошхонадаги бочкадан бир стакан пивони сиздириб ичди ва хотини Жонс хоним хуррак отаётган тўшакнинг бир четига кирди.\nЁтоқхонада чироқ ўчиши билан молхонада безовта ҳаракатлар бошланди. Кун бўйи ҳайвонлар орасида миш-мишлар тарқалди, гўёки кекса майор, мидлуайтлик мукофотланган ахта чўчқа ўтган кеча ғалати туш кўрибди ва бугун бу ҳақда бошқа жониворларга сўзлаб берар экан. Ҳаммалари, мистер Жонс кўздан батамом ғойиб бўлиши билан, катта омборда кўришишга қарор қилишди. Кекса майор (уни ҳамиша шундай аташарди, ҳолбуки, кўргазмаларга олиб борганда “Уиллингтон Гўзали” деган ном остида намойиш этишарди) молхонада жуда катта ҳурмат-эътиборга сазовор эди, шунинг учун бу таклифга ҳамма ҳайвонлар рози бўлишди.\nМайор аллақачон омбор охиридаги ўзининг пичан ғарамидан қилинган юксак тахтида, тўсинга осилган чироқ остида оломонни кутиб турарди. У ўн икки ёшда бўлиб, охирги пайтларда бўйига эмас, энига кўпроқ кенгайган эди, барибир, қўрқинч соладиган сўйлоқ тишларига қарамасдан, аввалгидай олийжаноб чўчқалигича қолган, кўзларидан донишмандлик ва меҳр нури таралиб турарди. Ҳамма ҳайвонлар тўплангунча, ҳар бири ўз таъбига монанд жой топиб ўтиргунча, анча кўп вақт ўтди. Биринчи бўлиб учта кўппак — Блюбелл, Жесси ва Пинчер келди, унинг ортидан чўчқалар киришди ва тепалик ёнидаги пичан устидан жой олишди. Товуқлар дераза пештахталарига жойлашдилар, кабутарлар потирлашиб, том остидаги тўсинларга тизилишди, қўйлар ва сигирлар эса дарҳол чўчқаларнинг ёнига ўзларини ташладилар ва пичан чайнашга тушдилар.Боксёр ва Кловер исмли тулпорлар биргаликда келишди. Улар, кенг ва юнгли туёқлари имкон қадар оз жойни эгаллаши учун, эҳтиёткорлик билан, секин ҳаракатланишарди. Кловер ўрта ёшлардаги баланд байтал бўлиб, тўртинчи тойчоғини туққанидан кейин сўлқиллаб қолганди. Боксёрнинг ташқи кўриниши ғайриихтиёрий ҳурматни уйғотарди — яғрини баландлигидан бўйи 6 фут бўлиб, у шу қадар кучли эдики, оддий отларнинг иккитасичалик қувватга эга эди. Унинг башарасини кесиб ўтган оқ чизиқ тулпорга ахмоқона кўриниш берар, ростини айтганда, ўзи ҳам у қадар ақлли эмас эди, бироқ ўзининг сокин хулқ-атвори ва ғаройиб меҳнатсеварлиги билан ҳаммага ёқар эди. Отлардан сўнг оқ эчки Мюриэл ва эшак Бенжамин келди. У бу молхонада энг кўп яшаган ҳайвон бўлиб, хаддан зиёд расво характери бор эди. У кам гапирар, мабодо гапириб қолса, юзинг-бетинг демай, шарттакилик қиларди — масалан, у бир куни Яратган менга сўна-пашшаларни ҳайдаш учун дум берган, аммо пашшалар ҳам, дум ҳам бўлмаса афзал эди, деган. Ҳайвонлар орасида ҳеч қачон кулмаган ва кулмайдиган жонивор ҳам у эди. Нега бундай ғамгин экани ҳақида савол берилганда, у бу дунёда қувонч учун сабаб ҳали йўқлигини айтганди. Шунга қарамасдан, у тулпор Боксёрга боғланиб қолганди; одатда, улар якшанба кунларини боғ ёнидаги мўъжазгина яйловда майсаларни ковшаниб, ёнма-ён ўтказишарди.\nБоксёр ва Кловер ёнбошлаб олган заҳоти, омборга онасини йўқотиб қўйган ўрдакчалар подаси ёпирилиб киришди; ҳаяжон билан ғақиллаб, хавфсиз, биров билиб-билмай босиб олмайдиган жой илинжида, улар у ёндан-бу ёнга югура бошлашди. Байтал Кловернинг узанган оёғи уларга ҳимоя девори бўлиб кўринди, ўрдакчалар бу бошпанага ирғишлаб киришди ва дарҳол уйқуга кетдилар. Ниҳоят омборга, қанд бўлагини қитирлатиб чайнаганча, олифта солланиб, мистер Жонснинг икки ғилдиракли аравасини тортадиган, далли оқ бия Молли кирди. У биринчи қатордан жой олди ва дарҳол тақиб қўйилган қизил тасмачасига эътиборни қаратиш учун оқ ёлларини ўйнай бошлади. Охирги бўлиб мушук кирди, одатдагидай, энг иссиқ жойни излаб, у ён-бу ёнга аланглади ҳамда Боксёр ва Кловернинг ўртасига сирғалиб кириб олди; бу ерда у тинимсиз ағанаб, майорнинг нутқи пайтида миёв-миёвлаб тинмади ва маърузанинг бирорта сўзини ҳам эшитмади.\nОрқа эшик ёнидаги таёқ учида ўтирган, қўлга ўргатилган қарға Мозусдан бошқа барча жониворлар жам бўлган эди. Ҳаммага қулай тарзда жойлашиб олишларини ва сукунат чўкишини кутиб, майор томоғини тозалади-да, гап бошлади:\n— Ўртоқлар, кеча оқшом менинг ғалати бир туш кўрганимни ҳаммаларингиз эшитган бўлсангиз керак. Бу тушга кейинроқ қайтаман. Энг аввало сизларга, мана, нимани айтишим лозим.Сизлар билан яна узоқ ойлар бирга бўламиз, деб айтолмайман, куним битяпти, сезяпманки, сизлар билан ўлимим олдидан йиллар бўйи орттирилган донишмандлик меваларини бўлишишим лозим. Мен узоқ умр кечирдим, бир ўзим оғилда ёлғиз ётганимда, мулоҳаза юритиш учун етарли вақтим бўлди, ўйлайманки, ҳаётнинг моҳиятини замондошларимнинг барчасидан ҳам кўпроқ тушунаман, деб таъкидлай оламан. Мана, шу ҳақда сизларга баён қилмоқчиман.\nШундай қилиб, дўстлар, биз ва сизнинг тириклимиздан нима маъно бор? Келинглар, ҳақиқатнинг юзига тик қарайлик: қисқа ҳаётимизнинг ҳар бир куни хўрликда ва заҳматли меҳнатда ўтади. Туғилган, дунёга келган дақиқамиздан бошлаб, бизга ҳаётимиз тугаб қолмайдиган даражадагина овқат беришади, етарли кучи бор ҳайвонлар энг сўнгги нафасигача ишлаши керак; одатда, биз ҳеч нарсага ярамай, ҳеч кимга керак бўлмай қолганимизда, бизни шафқатсизларча кушхонага равона қилишади. Бир йилни ўтказган бирорта ҳайвон бу Англияда бахт нималигини ёки меҳнатдан кейин дам олиш қандай бўлишини билмайди. Англияда бирор-бир ҳайвон эрк нима эканини англамайди. Ҳаётимиз — қашшоқлик ва қулликдир. Ҳақиқат шудир.\nАслида ҳақиқий ҳолат шундай бўлишги мумкинми? Бу она заминимизнинг қашшоқлигиданми, ер унда яшайдиган ва меҳнат қилаётган барча жониворларни боқа олмайдими? Йўқ, ўртоқлар, минг бора йўқ! Англияда иқлим майин, замин ҳосилдор, ер ҳозир яшаётганидан ҳам кўпроқ жониворларни боқа олади. Бизники сингари молхона ўнлаб отларни, йигирмата сигирни, юзлаб қўйларни боқа олади — ва уларнинг ҳаёти қулайликларга тўла, ўзлари иззат-эътиборга эга бўладилар, биз бу ҳақда ҳали орзу ҳам қила олмаймиз. Нега биз бу қадар тубан аҳволда яшашда давом этмоқдамиз? Сабаби шундаки, биз ўз меҳнатимиз билан яратаётган деярли ҳамма нарса одамлар томонидан ўзлаштириб юборилмоқда. Мана, ўртоқлар, барча саволларнинг жавоби қай ерда экан. Бу битта, аммо ягона — одамдеган сўздадир. Бизнинг ягона ҳақиқий душманимиз — одам. Саҳнадан одамни олиб ташланг, очлик ва аёвсиз меҳнатнинг сабаби йўқолади.\nОдам — ўзи ҳеч нарса ишлаб чиқармай, ҳаммасини ҳазм қиладиган ягона махлуқдир. У сут бермайди, тухум туғмайди, омочни судраш учун унинг кучи етмайди, қуёнларни тутиб олиш учун тезлиги суст. Шунга қарамай, у барча жонзодларнинг олий ҳокими. У жониворларни ишга ҳайдайди, емишни фақат улар очликдан азоб чекмайдиган даражада беради — қолган ҳамма нарса унинг ихтиёрида қолади. Бизнинг меҳнатимиз билан ер шудгор қилинади, бизнинг гўнгимиз билан ер озиқланади, — бизнинг эса баданимизни ёпган теримиздан бошқа мулкимиз йўқ. Мана сизлар, ҳозир қаршимда ястаниб ўтирган сигирлар, — ўтган йил мобайнида қанча сут бердинглар? Сизлар бўлиқ бузоқларингизни озиқлантиришингиз мумкин бўлган сут нима бўлди? Уларни сўнгги томчисигача душманларимиз ичиб, ютиб юборишди. Сизлар-чи, товуқлар, бу йил нечта тухум туғдинглар ва нечта жўжани очиб чиқдинглар? Қолганлари бозорга олиб бориб сотилди ва Жонс ҳамда у кабиларнинг чўнтагига жарангдор пул бўлиб тушди. Сен айт-чи, Кловер, сенинг азобларда туққан ва вояга етказган, қариганингда сенга таянч ва овунчоқ бўладиган тўртта тойчоғинг қаёқда? Уларнинг барчаси бир ёшга тўлар-тўлмас, сотиб юборилди — ва сен уларни бошқа ҳеч қачон кўра олмайсан, айт-чи, тўрт марта туғруқ азобини чекканинг, далаларни омоч судраб, ҳайдаганингдан кейин — сенинг бир тутам пичан ва ипли қозиғингдан бошқа ниманг қолди?\nБизнинг шўрлик умримиз ҳам табиий йўл билан тугамайди. Мен ўзимни айтмаяпман, менинг омадим бор экан. Ўн икки ёшгача яшадим ва тўрт юзтадан зиёд чўчқачаларни туғдирдим. Бир чўчқа учун муносиб умр кўрдим. Аммо ҳеч бир ҳайвон умри охирида шафқатсиз пичоқдан қутилиб қололмайди. Мана, сиз, олдимда турган ёш чўчқачалар, — бир йил ўтмай, ҳаётларингизни анави шаҳар ташқарисидаги қассобхонада тугатасиз. Бундай даҳшатли тақдир ҳаммани кутади — сигирларни, чўчқаларни, товуқларни, қўйларни, ҳамма-ҳаммангизни кутади. Ҳатто отлар ва кўппакларга ҳам раҳм қилинмайди. Сенинг бақувват мускулларинг сенга хизмат қилолмайдиган ўша олис кун келади, Боксёр, ўшанда сени мистер Жонс тери шилувчига жўнатади, у эса сенинг гўштингдан итларга овқат тайёрлайди. Итларга келсак, улар қариб, тишлари ўтмаслашиб қолганда, мистер Жонс уларнинг бўйнига ғишт боғлаб, яқин атрофдаги ҳовузга чўктиради.\nШунча гаплардан кейин, ўртоқлар, ҳаётимизни заҳарлаган ёвузликнинг манбаи, — одамзоднинг ҳукмронлиги экани аниқ-равшан бўлмадими? Одамдан холос бўлсак бўлди, меҳнатларимизнинг барча мевалари бизнинг мулкимизга айланади! Истасак, шу бугун кечқурундан бошлаб, эркимизнинг қуёши ёнади ва бой ҳамда мустақил жониворларга айлантиради. Бунинг учун нима қилишимиз керак? Вужудимизни ва қалбимизни одамнинг ҳукмронлигини йўқ қилиш учун фидо қилиб, туну кун меҳнат қилишимиз шарт! Мен сизларни, ўртоқлар, — исёнга даъват қиламан! У қачон аланга олади, буни билмайман, балким бир ҳафтадан сўнгдир ёки юз йилдан кейиндир, аммо мен, мана шу сомонни кўриб турганимдек, аниқ ва равшан кўрмоқдаманки, эртами-кечми, адолат тантана қилади. Ҳаётимиз қанча қолган бўлса ҳам, ўз ҳаётимизни бу ғояга фидо қилайлик! Бундан ташқари, менинг бу Мурожаатномамни сизлардан кейин келадиганларга ҳам етказинглар, зеро келгуси авлодлар курашни ғалабага эришгунга қадар олиб борсинлар.\nЭсда тутинглар, ўртоқлар, — сизнинг жасоратингиз, журъатингиз барқарор ва собит бўлсин. Сизларни ҳеч қандай ғайри фикрлар йўлдан адаштирмасин. Агар кимдир жониворлар ва одамлар ўртасида умумий манфаатлар бор, бир томоннинг фаравонлиги иккинчи томоннинг фаровонлиги демакдир, деб гапира бошласа, уни эшитманглар. Буларнинг бари ёлғон! Одамларни ўзлариникидан бошқа ҳеч кимнинг манфаати қизиқтирмайди. Биз, ҳайвонларнинг орасида эса жангда енгилмас бирлик, мустаҳкам биродарлик ғалаба қилсин. Барча одамлар — душманларимиз. Барча ҳайвонлар — биродарлар.\nМайор нутқини тугатган заҳоти даҳшатли шовқин-сурон кўтарилди. Унинг нутқи давом этаётган пайтда тўртта баҳайбат каламуш ўз уяларидан чиқишди ва, орқа оёқларига таяниб, майорни диққат билан эшитишди. Шу пайт уларни кўппаклар сезиб қолишди, бирдан ўзларини уяга урган каламушларнинг ҳаётини тезкор ҳаракатларигина қутқариб қолди. Жониворларнинг барчаси биродарлар эмиш... Майор жим ўтиришга ундаб, оёғини кўтариб қўйди.\n— Ўртоқлар, — деди у, — биз яна бир масалани ҳал этишимиз лозим. Каламушлар ва қуёнлар сингари ёввойи ҳайвонлар ҳам — дўстларимизми ёки душманларимизми? Келинглар, овозга қўямиз. Мен мажлисимиз кун тартибига, кўриб чиқишга шу масалани тавсия этаман: каламушлар бизнинг ўртоқларимиз ҳисобланадими?\nОвоз бериш жараёни тезда ўтказилди ва кўпчилик овоз билан каламушларни ўртоқлар деб ҳисоблаш мумкин, деган қарор қабул қилинди. Фақат тўрттовлон — учта ит ва мушук қарши овоз беришди, кейин маълум бўлишича, мушук иккала ҳолатда ҳам овоз берган экан. Майор давом этди:\n— Мен яна озгина нарсани қўшимча қиламан, холос. Мен такрор айтаман: ёдда сақланг, сизнинг мажбуриятингиз — одамларга ва уларнинг ҳар қандай ташаббусларига қарши курашишдир. Икки оёқда юрадиган ҳар бир жон — ғаним. Тўртта оёғи ёки қаноти бор ҳар бир жон — дўст. Яна шуни ёдда тутингки, инсон билан курашда ҳам биз ҳеч вақт унга ўхшашимиз мумкин эмас. Ҳатто ғалаба қилганимизда ҳам инсон яратган ҳамма нарсани рад этамиз. Ҳеч бир ҳайвон уйда яшамаслиги, тўшакда ухламаслиги, кийим киймаслиги, ароқ ичмаслиги, тамаки чекмаслиги, пулга қўл теккизмаслиги ва савдогарлик қилмаслиги керак. Инсоннинг ҳамма одатлари — ёвузликдир! Бундан ташқари, ҳеч бир жонивор ўз қардошларига зулм қилмасин. Заифмизми ёки кучлимизми, ақллимизми ёки ахмоқмизми — ҳаммамиз биродарлармиз! Бирор-бир жонивор бошқа жониворларни ўлдириши мумкин эмас. Ҳамма ҳайвонлар тенгдир.\nЭнди, ўртоқлар, мен сизларга кеча оқшом кўрган тушимни айтиб бераман. Мен сизга бу орзуни тасвирлашга ожизман. Бу инсон дегани ер юзидан буткул йўқолганидан кейинги замин ҳақидаги орзу эди....\nАнглия ва жаҳон жониворлари,\nменинг сўзим борар ҳайвон зотига –\nчорлар далалардан, молхоналардан\nянги замонларнинг саодатига.\nБу қўшиқнинг биргаликда ижро этилиши барча ҳайвонларни ёввойи жунбушга келтирди. Майор охирги сўзни талаффуз қилиши билан, жониворлар қўшиқни қайтадан айта бошлашди. Иштирокчиларнинг энг анқовлари ҳам оҳангга тушиб олишди ва бир неча билган сўзларини илиб кетишди, энг ақлли бўлган чўчқалар ва итларга келсак, улар бир-икки дақиқада дарров қўшиқни дилларининг туб-тубидан куйлай бошлашди. Бир-бирларига мослашувга бир неча бор уринишдан сўнг — бутун молхона ҳайратли бир якдилликда “Англия жониворлари”ни баралла айта бошлади. Сигирлар қўшиқни маърашар, итлар ириллашар, қўйлар баърашар, сигирлар маърашар, отлар кишнар ва ўрдаклар ғақиллашарди. Улар шу қадар завқ билан куйлашардики, қўшиқ беш марта кетма-кет ижро этилди, ҳар гал аввалгисидан яхши эди, агар уларни узиб қўйишмаса — тун бўйи куйлашарди.\nАфсуски, шовқиндан мистер Жонс уйғониб кетди, ҳовлига тулки кириб қолган деган қатъият билан тўшакдан турди. У ҳамиша боши устида турадиган милтиғини ушлаб, ҳовлига чиқди ва бир-икки марта қоронғуликка ўқ отди. Ўқларнинг бири омборнинг деворига тегди ва... мажлис ўша заҳоти тугади. Ҳамма ўзи ҳамиша тунни ўтказадиган тешикларига тарқаб кетди. Қушлар ўзларининг қўноқларига қўнишди, ҳайвонлар пичанга ағанашди, бутун молхона дарҳол уйқуга ботди.


Фейсбукда «Жамият» газетаси бош муҳаррири Беҳзод Шукуровнинг пости сабаб бошланган баҳс-мунозараларни, халқимизни «ана шундай душманлар»дан қўришга бел боғлаган зиёлинамоларнинг фикрларини ўқиб, юртимизнинг бугунги аҳволига сабабчиларни топгандек ҳам бўлади киши.\n«Сизга биров, тур, пахтага чиқ деяптими? Далага чиқиб кўрганлар билади бу қандай мароқли ҳордиқ эканлигини. Ҳозир бизни ҳам олиб кетишса, жон деб борган бўлардим”, дея Ўзбекистондаги пахта сиёсатига қарши пост ёзганларга ташланиб қолади «Шифо-инфо» газетаси журналисти Манзура Бекчанова.\nИшончим комил, агар Шавкат Мирзиёев бу каби ҳолатларни қоралаганида пахта сиёсатининг мазкур қўриқчилари дарҳол бугун ўзлари «ватан хоини», «вайсақилар» сифатида кўраётганлардан байроқни тортиб олган бўларди.\nАйнан улар «ватан хоинлари»га нон қолдирмаган, ҳозирги пахта сиёсатининг салбий оқибатларини бу ҳолатларни қоралаётганлардан кўра баландроқ ноталарда гапираётган бўларди.\n«Озодлик» ёлғон хабар тарқатди, деб дод-вой қиладиган журналист Муҳаммаджон Обидов «бугун ҳамманинг ўрни пахтазорда экани» тўғрисида сафсата сотади.


«GM Uzbekistan» Очиқ осмон остидаги савдо майдончаларини ташкил этади\n«GM Uzbekistan» Очиқ осмон остидаги савдо...\n02.09.2018 10:28 0 3018\nАввалроқ «GM Uzbekistan» Ўзбекистон Республикаси Мустақиллиги куни муносабати билан 5 сентябргача дилерлик автосалонлари ишламаслигини маълум қилган эди. Бироқ «GM Uzbekistan» томонидан ишлаб чиқарилган автомобилларни харид қилиш истагида бўлган мижозларга қулайлик яратиш мақсадида «45 дақиқа ичида автомобил» дастурига мувофиқ автомобилларни сотиш учун компания автомобил бозорлари ҳудудида «Очиқ осмон остидаги савдо майдончаларини» ташкил этмоқда. Бу ҳақда компания сайтида хабар берилди.\nИлк савдо майдончаси Тошкент шаҳрида Сергели автомобил бозори ҳудудида ушбу дам олиш кунлари ташкил этилади. Савдога 1475 дона «Спарк» ва «Кобальт», «Ласетти» автомобиллари қўйилади. GM Uzbekistan вакиллари керакли тавсияларни бериб маҳсулот ҳақида батафсил маълумот тақдим этишади.\nШунингдек, русумидан қатъий назар ҳар қандай автомобил харид қилган мижозларга велосипед совға қилинади. Яқин вақт ичида «Очиқ осмон остидаги савдо майдончалари» мамлакатимизнинг барча ҳудудларида ташкил этилиши кўзда тутилган.


Нашриётлар “Бош муҳаррирлари клуби” ташкил этилди\n1news.uz - 2017 йилнинг 9 ноябрь куни Ўзбекистон матбуот ва ахборот агентлигида республикамизда фаолият юритаётган нашриётлар ташаббуси билан «Бош муҳаррирлари клуби»нинг таъсис мажлиси бўлиб ўтди.\nУнда мулкчилик шаклидан қатъи назар, барча турдаги нашриётлар бош муҳарирларининг жамоатчилик асосида фаолият юритувчи “Бош муҳаррирлар клуби” ташкил этилганлиги эълон қилинди.\nМазкур Клуб ноширлик соҳасидаги ютуқларни кенг тарғиб қилиш, мавжуд муаммоларни ўзаро ҳамкорлик ва ҳамжиҳатликда ечиш, соҳани янада ривожлантириш, унинг истиқбол режаларини, тараққиёт тендецияларини белгилаш, китоб бозоридаги эҳтиёжларни маркетинг нуқтаи назаридан профессионал баҳолаш, хорижий тажрибани ўрганиш ва татбиқ этишни ўз олдига мақсад қилиб қўйган.\nТаъсис мажлисида Клуб раиси этиб, таниқли журналист, тажрибали ношир, “Шарқ“ нашриёт-матба акциядорлик компанияси бош муҳаррири Аҳрор Аҳмедов, котиб вазифасига эса “Адолат” нашриёти бош муҳаррири Абдулҳамид Омонов сайландилар.\nМажлисда Клубнинг фаолияти норасмий ва эркин эканлиги, унга нафақат муҳаррирлар, балки барча нашриёт мутахассислари, хусусан, дизайнер ва рассомлар, техник муҳарир ва мусаҳҳиҳлар ҳам аъзо бўлиши мукинлиги айтилди.\nКлуб аъзолари олдиндан тасдиқланадиган режа асосида ҳар ойда бир маротаба соҳанинг энг долзарб мавзу ва муаммоларига бағишланган йиғинларини ўтказиб боришга келишиб олдилар.


Олимлар барчани смартфоннинг зиёнини камайтиришга чақирмоқда… - 27 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 23.09.2019, 08:12\nГлавная » 2019 » Август » 27 » Олимлар барчани смартфоннинг зиёнини камайтиришга чақирмоқда…\nСмартфонлар тараққий этиб боргани сари уларнинг зиёни ҳам кўпаяверади. Узоқ вақт смартфондан фойдаланиш, ундан талаб даражасида, қоидаларга риоя қилган ҳолда фойдаланмаслик мушаклар увишиши, руҳий босим остида яшаш, катта бармоқ, бўйин, бел оғришига сабаб бўлади. Энг хавфлиси одамнинг кўриш қобилияти издан чиқади. Мияси жиддий жароҳат олади. Бу хавфнинг олдини олиш учун ҳар бир одам ўзига мос смартфон танлаши керак. Шундайини танлаш керакки, бир қўлда тутиб туриш ўнғай бўлсин. Катта экранли смартфонларга яқин бормаган маъқул. Матн теришда иккала қўл билан ишлашга одатланиш зарур. Агар бу қўлингиздан келмаса, бармоқ ёстиқчалари ёрдамида матн теришни ўрганишингиз ҳам наф беради.\nСмартфонни шундай масофада ушлаш лозимки, бўйин ўзининг азалий ҳолатидан чекинмасин. Агар ким биландир смартфон орқали узоқ вақт суҳбат қуришингизга тўғри келса, наушниклардан фойдаланинг. Асосийси, тез-тез танаффус қилиб туринг.


“Помидор гул кўрсатгунча, бодринг пул кўрсатади” | O'zLiDeP\nO‘zLiDeP Навоий вилоят Кенгаши аёллар билан ишлаш бўлими Кармана туманидаги “Пахтобод” маҳалласида яшовчи Райҳон Саидова хонадонида “Томорқа – даромад манбаи” мавзусида очиқ мулоқот ўтказди.\nПартия фаоллари, тажрибали томорқачилар, маҳалладаги хотин-қизлар иштирок этган тадбирда Р.Саидова ўз бизнесини бошламоқчи бўлган хотин-қизларга фаолияти давомида орттирган билим ва амалий тажрибаларини ўртоқлашди.\n“Қарийб 21 йилдан буён тадбиркорлик билан шуғулланаман. Дастлаб ўғлимнинг суннат тўйига тушган сарполарни сотиб, иссиқхона барпо этган эдик. Аввалига фақат помидор экдик. Фойда кўрмадим десам нотўғри бўлар, лекин 10 йиллик фойдани бодринг етиштириб бир йилда топдим. Ҳозир томорқадан йилига тўрт маротаба фойдаланяпмиз. Даромадимиз яхши, йилига бодрингдан 45 млн. сўм фойда оляпмиз”, – дейди тадбиркор.\nДарвоқе, тадбиркор бугун паррандачилик билан ҳам шуғулланиб келмоқда. Шу боис, маҳалладагилар уни “ишбилармон опа” дейишади. Тадбиркор бу номга ҳовлисида товуқ боқиб, яхши даромад олаётгани сабабли сазовор бўлган.\n“...Ўша куни уйда ун тугаган экан. Дарҳол бир бош товуқни олиб бозорга чиқдим. Товуқни сотиб, пулига бир қоп ун олиб келдим. Энди қуёнчилик билан ҳам шуғулланмоқчиман. Иссиқхонани ўз маблағимиз эвазига ташкил этганмиз. Кредит ҳам, қарз ҳам кўтарганимиз йўқ. Қўни-қўшниларимизни ҳам томорқадан унумли фойдаланишга ўргатяпмиз. Маҳалламизда ҳеч ким ерини қаровсиз қолдирмайди”, – дейди Р.Саидова.\nМаълумот учун, Р.Саидова яқинда Ўзбекистон фермер, деҳқон хўжаликлари ва томорқа ер эгалари кенгаши томонидан “Намунали томорқачи” кўкрак нишони билан тақдирланди. Тиниб-тинчимас тадбиркор энди чорвачиликни бошламоқчи. Мақсади маҳалладаги ишсиз ёшлар бандлигини таъминлаш.


Бу президент томонидан 14 октябрда имзоланган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунда назарда тутилган.\nЎзбекистоннинг 18 ёшга тўлган фуқароси депутатнинг ёрдамчиси бўлиши мумкин. Уни ишга қабул қилиш депутатнинг тақдимномасига кўра депутатнинг ваколатлари даврига тузиладиган муддатли меҳнат шартномаси асосида амалга оширилади.\nДепутат ёрдамчиси депутатнинг вакили сифатида сайлов округида доимий фаолият юритади ва судланмаган бўлиши лозим. Унга ҳақ тўлаш сиёсий партия маблағи ҳисобидан амалга оширилади.\nЁрдамчи сайловчиларни қуйи палатадаги депутати фаолиятидан, ўз навбатида депутатни сайлов округида юз бераётган воқеалар, фуқаролар мурожаати, маҳаллий ижро ҳокимияти қарорларидан хабардор қилиб туради.\nКиритилди: 18:33 18.10.2021. Ўқилди: 1057 марта. Фикрлар сони: 6 та.\nТезкор! Ўзбекистонда карантин кучайтирилмоқда\nЯрим-яланғоч сурат, "йигит"га айланган қиз, пўписалар: Тошкентда севганига ишонган қиз пушаймон бўлди


Ижтимоий соҳа объектлари куз-қиш мавсумига тайёрми?\nВилоятдаги 309 та муассасадан 286 та муассаса биноларидаги қозонхона, иситиш тизимлари ва кўмир сақланиши ҳолати юзасидан ўрганишлар ўтказилган.\nЎзбекистон коррупцияга қарши курашда Малайзия билан ҳамкорлик қилади\nЎзбекистон Республикаси Коррупцияга қарши курашиш агентлиги ва Малайзиянинг коррупцияга қарши курашиш комиссияси раҳбарияти ўртасида онлайн учрашув ўтказилди.\nМамлакатимиз илм-фанини янги босқичга олиб чиқиши кутилаётган Фармон лойиҳаси ҳақида олимлар қандай фикрда?\nФармон лойиҳасида вилоятларда ўқиб ишлайдиган, илмга қизиқадиган ёшлар Тошкентга келиб илмий йўналиш танлаб, изланишларни амалга оширишлари йўлидаги содир бўладиган бир қатор муаммоларни ҳал этиш имкони яратилади.\nСамара ҳар бир ишнинг асосий мезонидир\nСоҳада қабул қилинаётган чора-тадбирларнинг қонунийлиги ва самарадорлигини аниқлаш учун уларнинг ўз вақтида бажарилиши назорат қилингандагина ташкилот фаолияти самарали бўлади.\nОта 6 йиллик алимент учун 45 млн. сўм тўлади\nФуқаролик ишлари бўйича Каттақўрғон туманлараро судининг қарори билан фуқаро Жамшид Халиловдан ундирувчи Маҳлиё Икромованинг икки нафар вояга етмаган фарзандининг моддий таъминоти учун учдан бир қисми миқдорида алимент ундириш белгиланган.\nҚўшма факультетда нафақат Тожикистон Республикаси, балки бошқа хорижий мамлакатларнинг фуқаролари ҳам ўқиши мумкин. Ўқиш халқаро стандартларга мувофиқ инглиз ва рус тилларида олиб борилади.\nЎзбекистон биржаси хорижда янги савдо майдончалари очди\nМамлакатимизда озиқ-овқат маҳсулотлари ва бошқа товар ресурслари учун нархларининг барқарорлигини импорт ҳисобига таъминлаш ва сақлаш мақсадида “Ўзбекистон республика товар-хом ашё биржаси” хорижий савдо майдончалари тармоғини кенгайтиришда давом этмоқда.\nВазифасидан асоссиз бўшатилган ҳамшира ўз ишига тикланди\nМажбурий ижро бюроси Андижон шаҳар бўлими иш юритувига фуқаролик ишлари бўйича Андижон туманлараро судининг даъвогар Андижон вилояти Психоневрология диспансери 1-бўлим палата ҳамшираси Ш.Гнинг вазифасига қайта тикланиши бўйича ижро варақаси келиб тушган.\nБухорода 1 минг 700 та квартира қурилади\nБухоро вилояти ҳокимлигида Президентимизнинг 2019 йил 28 ноябрдаги “Ипотека кредити механизмларини такомиллаштиришга оид қўшимча чора-тадбирлар тўғрисида”ги фармони асосида вилоятда амалга оширилаётган ишлар таҳлил қилинди.\nТошкентдаги модернизм ёдгорлиги реконструкция қилинади\nПойтахтимизда “Grace” архитектура бюроси асосчилари Екатерина Головатюк ва Джакомо Кантони томонидан ишлаб чиқилган Тошкентдаги модернизм ёдгорлигини реконструкция қилиш лойиҳасининг тақдимоти ўтказилди.\n"Асака" банк йирик молиявий лойиҳани қўллаб-қувватламоқда\n"Тошкент металлургия заводи – "Асака" банк молиявий иштирокидаги синдикатлаштирилган кредит асосидаги йирик лойиҳа" Тошкент металлургия заводининг қурилиши 2017 йилда бошланган эди.\nУмумтаълим фанларини билиш даражасини баҳолашнинг миллий тест тизими нима учун керак?\nМамлакатимизда ўқувчиларнинг умумтаълим фанларини ўзлаштириш даражасини янада яхшилаш муҳим вазифалардан бири.\nОзиқ-овқат захирасини яратишда фермерлар ташаббус кўрсатмоқда\nНаманган вилоятида 2020-2021 йиллар қиш-баҳор мавсумида аҳоли ва ижтимоий соҳа муассасаларининг асосий турдаги қишлоқ хўжалиги маҳсулотларига бўлган эҳтиёжини қондириш учун барча чора-тадбирлар кўрилмоқда.\nТуркия ҳарбий делегациясининг ташрифи\nБугун Туркия Республикаси мудофаа вазири, армия генерали Хулуси Акар бошчилигидаги делегация Ўзбекистонга ташриф буюрди.\n“Юртимизни яшил ҳудудга айлантирайлик” шиори остида экологик акция\nТадбирни Бектемир туман ҳокими Жаҳонгир Иброҳимов бошлаб берди.\nОлий Мажлис Қонунчилик палатасидаги Ўзбекистон Экологик партияси фракциясининг навбатдаги йиғилиши бўлиб ўтди.\nЎзбекистон Экологик партияси Тошкент шаҳар партия ташкилоти ва Бектемир тумани ҳокимлиги ҳамкорлигида “Юртимизни яшил ҳудудга айлантирайлик” шиори остида 100 минг дарахт экиш экологик акцияси бошланди.\nБулунғурда эҳтиёждан ўн баробар кўп картошка етиштирилади\nҲудуд иқлимининг бироз салқинлиги, тупроғининг унумдорлиги ва суғориладиган майдонлари кўплиги боғдорчилик, сабзавот экинлари етиштириш учун жуда қулай. Айниқса, бу ерда картошкадан мўл ҳосил олиш имкониятлари жуда катта.\nҲар бир депутат халқ билан бирга яшамоғи лозим\nЖамият ривожида депутатларнинг фаоллигини янада ошириш, ижтимоий муаммоларнинг ҳал этилишида уларнинг иштирокини янада ошириш муҳим аҳамият касб этмоқда.


Журнал "Экономический Вестник Узбекистана" » (O´zbek) Mamlakat va xalqlarni bir-biriga yaqinlashtirish yo‘lida\nГлавная | Архив номеров | 2014 | (O´zbek) Mamlakat va xalqlarni bir-biriga yaqinlashtirish yo‘lida\n(O´zbek) Mamlakat va xalqlarni bir-biriga yaqinlashtirish yo‘lida\nСайёрамизда ҳар йили миллионлаб инсонлар ўзга мамлакатларга саёҳатга отланишади. Туристлар хорижий мамлакат, у ерда яшаётган халқларнинг урф-одатлари, анъаналари, маданияти ва маърифати, тарихи ва табиатидан воқиф бўлади, гўзал масканларида бўлиб завқланади. Глобаллашув жараёнида туризм янада ривож топиб, натижада, ушбу саноат жаҳон товарлар ва хизматлар экспортида биринчи ўринга чиқиб олди. Статистик маълумотларга кўра, туристик оқим ҳозирда йилига бир миллиард нафардан зиёд кишини ташкил этмоқда. Инсониятнинг маданий бешикларидан ҳисобланган Ўзбекистон диёри ҳам ушбу оқимнинг ажралмас бўлаги саналади. Республикамиз ҳудудидаги қадимий цивилизациялар, ноёб тарихий ва маданий ёдгорликлар, архитектуранинг буюк намуналарини ўрганишга бугунги кунда Япония, Франция, Германия ва бошқа илғор мамлакатлар олимларининг киришгани ҳам фикримизни тасдиқлайди. Зеро, Ўзбекистон ҳам ўзининг жозибадорлиги, ноёб архитектура обидалари, маданий мероси ва дам олиш, саёҳатлар учун мўлжалланган масканлари билан жаҳондаги илғор мамлакатлардан қолишмайдиган йирик туристик давлатга айланиб бормоқда.\nСўнгги йилларда мамлакатимизга турист сифатида ташриф буюрувчи хорижлик фуқаролар сонини сезиларли даражада ошириш учун соҳада кенг кўламли ислоҳотлар, муайян саъй-ҳаракатлар амалга оширилмоқда, махсус дастурлар ишлаб чиқилиб, ҳаётга кенг жорий этилмоқда. Натижада, Ўзбекистонда туристик хизматлар ҳажмининг ўсиши йилдан-йилга ортмоқда. Масалан, 2013 йилда ушбу кўрсаткич 16 фоизни ташкил қилиб, хизматлар экспорти 20 фоизга ошди, қарийб 600 минг нафар хорижлик туристлар республикамизда меҳмон бўлди.\nМамлакатимизда тарихий, маданий археологик, қадимий архитектура соҳасидаги ноёб объектлар сони етти мингтадан зиёдни ташкил қилади. Ўзбекистоннинг тўртта – Самарқанд, Бухоро, Хива ва Шаҳрисабз шаҳарлари ЮНЕСКОнинг Бутунжаҳон мероси рўйхатига киритилган. Эндиликда ушбу шаҳарлар очиқ осмон остидаги музейлар сифатида тилга олинмоқда.\nАйтиш жоизки, Ўзбекистон ҳукумати томонидан хизматлар соҳасини, шу жумладан, туризм тармоғини кенгайтиришга катта эътибор қаратилмоқда. Зеро, ушбу соҳа мамлакатимизда иқтисодиётни ривожлантиришнинг энг муҳим устувор йўналишларидан бири этиб белгиланган. Мазкур тармоқни мамлакатимиз иқтисодий мажмуининг муҳим таркибий қисмига айлантириш йўлида муайян шарт-шароитлар яратилмоқда. Бу эса, ўз навбатида, янги иш ўринларининг ташкил этилиши, аҳоли фаровонлигининг ўсиши, валюта ва солиқ тушумларининг кўпайишига сезиларли ҳисса қўшмоқда.\nХорижлик меҳмонларни республикамизга кўпроқ жалб қилишнинг муҳим шартларидан бири, бу туризм инфратузилмасини жаҳон андозалари талабларига мос тарзда ривожлантиришдир. Бу борада мамлакатимизда сўнгги йилларда самарали ишлар амалга оширилаётганини айтиб ўтиш жоиз. Хусусан, кўплаб тарихий ва архитектура ёдгорликлари реставрация ва консервация қилинмоқда, кўплаб янги меҳмонхона ва йўллар қурилмоқда, мамлакатимизга ташриф буюрувчи сайёҳларга сифатли сервис ва транспорт хизматлари кўрсатилмоқда. Ушбу хизматлар бозорида 500 тадан ортиқ меҳмонхона, туристик база ва кемпинг, 300 тадан ортиқ компания ишлаб турибди ва уларнинг сони мунтазам кўпаймоқда. Туристларга бевосита ишлаб чиқарувчиларнинг ўзларидан сотиб олинган Boeing ва Airbus компанияларининг самолётлари хизмат кўрсатиб, жумладан, жаҳоннинг 40 дан зиёд шаҳрига авиапарвозлар амалга оширилмоқда. Шунингдек, меҳмонларга тижорат банкларининг кўп тармоқли тизими кенг доирадаги молиявий хизматларни тақдим этмоқда. Мамлакатимизнинг асосий қисми интернет тармоғига уланган уяли алоқа хизматлари билан қамраб олинган, бу туристларга мамлакатимизда ва жаҳонда юз бераётган воқеалардан ҳамда яқин кишилари ҳолидан хабардор бўлиб туриш имконини беради. Мамлакатимизда хорижлик меҳмонларга кўрсатиладиган хизматлар сифатини ошириш ишлари узлуксиз давом эттирилмоқда.\n2013 йилда қабул қилинган Хоразм, Сурхондарё, Тошкент ва Қашқадарё вилоятларида туризм соҳасини ривожлантириш дастурлари республикамизда туризм соҳасини ривожлантириш жараёнидаги янги босқич бўлди. Мазкур дастурлар доирасида туризм инфратузилмасини ривожлантиришга йўналтирилган лойиҳаларнинг амалга оширилиши назарда тутилган бўлиб, бу туристларни томоша объектларига олиб борувчи йўлларни таъмирлаш, туристик марказларнинг муҳандислик инфратузилмасини яхшилаш, меҳмонхоналар, ресторанлар, истироҳат боғлари, боулинг-клублар ва кўнгилочар объектлар қурилиши сингари комплекс масалаларни қамраб олган. Дастурлар лойиҳалар ташаббускорлари учун мўлжалланган катта имтиёзлар тўплами билан таъминланган.\nТуризм инфратузилмаларини ривожлантириш масалалари биринчи марта юртбошимизнинг 2012 йилда Хоразмга қилган ташрифи чоғида берган топшириқларида ўртага ташланди. Айнан ўшанда туристик оқимнинг ўсиши хорижлик меҳмонлар учун яратилган шароитлар билан бевосита боғлиқлиги таъкидланди. Шунинг учун, жойлардаги давлат ҳокимияти органлари томонидан бекаму-кўст транспорт ва сервис хизматлари кўрсатишни, сифатли йўллар, турли даражадаги меҳмонхоналар, ресторанлар ва бошқа кўнгилочар жойларни ўз ичига олган юқори даражали туризм инфратузилмасини яратиш – давр талаби эканлиги белгилаб берилди. Бу мақсад мазкур соҳанинг ҳар бир ходими учун ҳаракатлар дастурига айланиши лозим.\nҚабул қилинган қарорлар доирасида муайян ишлар амалга оширилди. Ҳудудларда бир қатор янги меҳмонхоналар, ресторанлар ва кўплаб маиший объектлар қурилиб, мавжудлари реконструкция қилинди. Янги томоша объектлари барпо этилиб, туристлар учун маданий дастурлар жорий этилмоқда. Тарихий шаҳарлар уникал марказлари Wi-Fi симсиз алоқа билан таъминланмоқда. Чет элда оммалашган маршрутлар билан бир қаторда янги, ғайриоддий маршрутлар яратилмоқда. Авиа ва темир йўл қатновларининг сони оширилиб, ушбу транспортларда ташувлар нархини шакллантиришнинг мослашувчан усули қўлланилмоқда. Испаниянинг «Тальго» фирмаси томонидан ишлаб чиқарилган «Афросиёб» тезюрар поездининг ишга туширилиши билан «Тошкент – Самарқанд» йўналишида қатнайдиган хорижлик туристларнинг сони сезиларли даражада ошди. Тошкентда бўлиб ўтган 19-Халқаро туристик ярмаркада яна бир поезд – туристик ташкилотларнинг якка тартибдаги буюртмаларига асосан қатнайдиган «Афсона»нинг тақдимоти бўлиб ўтди.\nБарча ҳудудларда ички туризмни ривожлантиришга йўналтирилган тадбирлар фаол амалга оширилмоқда. Ўтган ёзда мамлакатимиздаги энг яхши туристик марказлардан бири ҳисобланган Хива шаҳрида ички туризмнинг салоҳиятини ошириш мақсадида «Uzbekistan Travel Workshop-2013» минтақавий туристик форуми ўтказилди. Форумнинг умумий йўналиши – мамлакатнинг турли минтақаларида фаолият кўрсатувчи туроператорларнинг ўзаро узвий ҳамкорлиги асосида Ўзбекистоннинг ички туризмини ривожлантиришдан иборат бўлиб, бу туристик мавсумни янада узайтириш ва туристик инфратузилманинг йил давомида иш билан банд бўлишини таъминлаш имконини беради. Форум доирасида «Лаззатбахш таом тортиш ва шарқона меҳмондорчилик» мавзуида семинар, туристик ва меҳмонхона бизнеси вакиллари томонидан маҳорат дарслари, Ўзбекистоннинг туристик саноатига оид истиқболли лойиҳаларининг тақдимоти ўтказилди.\nМамлакатимизнинг туристик салоҳиятини чет элда намойиш этишга бағишланган тадбирлар ҳақида алоҳида тўхталиш лозим. Юқорида тилга олинган кўргазмалар ва дастурлар билан бир қаторда, Euronews телеканали билан 2013 йил октябрь ойининг охиридан бошлаб Life циклидан республикамизнинг тарихий-маданий мероси ва туристик салоҳиятига бағишланган телекўрсатувларни намойиш этиш ҳақидаги келишувга эришилди. Самарқанд, Хива, Шаҳрисабз ва Бухоро каби тарихий шаҳарлар ҳақида ҳикоя қилувчи дастлабки кўрсатувлар чет эл аудиториясига намойиш этилди. Бундан ташқари, ўтган йилнинг 12 декабридан бошлаб мамлакатимизнинг бой тарихий-маданий мероси ва туристик салоҳиятига бағишланган реклама ролиги 2014 йилнинг апрелигача мунтазам трансляция қилинади. Мазкур тадбирлар натижасида чет эллик туристлар оқимининг ўсиши ва мамлакатимиз аҳолисининг туризм соҳасидан келадиган даромадларини ошириш имкониятлари кенгайиши кутилмоқда.\nТуризм соҳасига юқори малакали кадрлар тайёрлаш масалаларига ҳам катта эътибор қаратилмоқда. Негаки, тармоқни изчил ривожлантириш, олдинга қўйилган вазифаларга эришиш бевосита тармоққа малакали мутахассисларни тайёрлаш даражасига, кадрлар сифатига боғлиқ. Мамлакатимизда туризм билан боғлиқ ўқув йўналишига эга бўлган қатор таълим муассасалари фаолият кўрсатиб турибди. Шунингдек, «Ўзбектуризм» МК қошидаги Республика илмий-ўқув консалтинг маркази ҳам айнан шу масалалар билан шуғулланади. Кадрларни ўқитиш гид – экскурсоводларни, туристик ва ресторан-меҳмонхона бизнеси менежерларини, чет эл ошхонаси ошпазларини тайёрлаш, туроператорлик ва меҳмонхона фаолиятини ташкил этиш бўйича доимий равишда фаолият кўрсатувчи курсларда амалга оширилмоқда. Тармоққа оид маслаҳатлар бериш курсларида эса амалий машғулотлар ўтказилмоқда. АҚШ, Франция, Германия, Туркия каби мамлакатлардан таниқли мутахассисларни таклиф этган ҳолда ўтказилаётган семинар-тренинглар яхши самара бермоқда.\nҚарши, Самарқанд ва Бухоро шаҳарларида 100 нафар ошпаз учун «Ресторан ва меҳмонхона олами: жаҳон пазандалик санъатининг энг янги тенденциялари» мавзуида тренинг ўтказилди. Тренингга машҳур эксперт Ханс Дирк Хальбфелл таклиф этилди. Бу каби курслар ва тренингларни тез-тез ўтказиб туриш режалаштирилган.\nҚатор халқаро ва хорижий ташкилотлар билан туризм соҳасидаги ҳамкорликни кенгайтириш тўғрисида келишувга эришилди. Юқори малакали мутахассисларни тайёрлаш GIZ – Германия халқаро ҳамкорлик жамияти техник кўмагининг жалб этилган маблағлари ҳисобидан амалга оширилади.\n«Ўзбектуризм» МК ўқув маркази ҳамда Олий ва ўрта махсус таълим вазирлиги билан биргаликда «Туризмнинг долзарб муаммолари» илмий ишлар йиллик тўпламининг чоп этилиши ҳам кадрлар тайёрлаш ва қайта тайёрлаш фаолиятида муҳим аҳамият касб этмоқда.\n«Ўзбектуризм» МК халқаро алоқаларни кенгайтириш соҳасида ҳам бир қатор вазифаларни амалга оширмоқда, жумладан, мамлакатимизнинг туристик имкониятларини хорижда намойиш этишга бағишланган тадбирларга ҳам катта эътибор берилмоқда. Республикамиз туристик салоҳиятининг тақдимотлари Испания, Германия, Буюк Британия, Италия, Франция, Япония, Россия, Туркия ва Латвия каби мамлакатларда доимий ўтказиб турилади. Кўргазма майдонлари ва туристик фирмалар вакиллари йўл ҳақининг имтиёзли тўланиши давлат ташкилотлари томонидан таъминланади. Яъни, Ўзбекистон туристик компаниялари томонидан туристларни қабул қилиш имкониятлари тақдимотини ўтказиш учун барча шарт-шароитлар яратилган.\n2013 йил мобайнида «Ўзбектуризм» МК, «Ўзбекистон ҳаво йўллари» МАК, «Ўзбекистон темир йўллари» ДАТК ҳамда хусусий туристик компаниялар вакилларидан иборат мамлакатимиз делегация аъзоларининг юқорида тилга олинган халқаро туристик кўргазмаларда фаол иштироки таъминланди. Кўргазмаларда Ўзбекистон туристик салоҳиятининг имкониятлари кенг намойиш этилди. Экспозиция даври мобайнида вакилларимиз кўргазмаларга ташриф буюрувчилар ва иштирокчиларни Ўзбекистондаги дам олиш зоналари, энг яхши туристик маршрутлар билан таништириш ва республикамиз ҳақидаги ранг-баранг видеороликларни намойиш этишга муваффақ бўлишди.\nШу билан бир қаторда, хорижий туристик маъмуриятлар, БМТ Бутунжаҳон туристик ташкилоти раҳбарлари билан туристик сафарлар сонини ошириш, 2014 йилда Самарқанд шаҳрида БСТ Ижроия кенгашининг 99-сессиясини ўтказиш, кадрлар тайёрлаш бўйича халқаро ва хорижий дастурларда иштирок этиш ҳамда туризм соҳасидаги долзарб масалалар юзасидан қатор учрашувлар ўтказилди.\n2013 йил октябрда бўлиб ўтган «Буюк ипак йўли» 19-Тошкент халқаро туристик ярмаркаси ҳар томонлама жозибали бўлди. У БМТ БСТнинг кўмагида ўтказилиб, жаҳоннинг 20 дан зиёд мамлакатидан ташриф буюрган туристик фирмалар ва ташкилот вакилларини қамраб олди. Ўзбекистоннинг туристик экспозицияси шундай ташкил этилдики, хорижлик туроператор ва ярмаркага ташриф буюрувчилар мамлакатимизнинг барча минтақалари имкониятлари ҳақида тўлиқ ахборотга эга бўлишди. Кўргазма туристик саноатнинг барча йўналишларини муфассал қамраб олди ва унинг ўтказилиши жараёнида Ўзбекистон билан бошқа мамлакатлар ўртасида туристик алмашув ҳақидаги мақсадлар баённомалари ва шартномалар имзоланди. Мазкур форум доирасида «Туризм инфратузилмасини ривожлантириш ва иқтисодиётни модернизация қилиш шароитида экотуризмнинг ролини ошириш» ҳамда «Туризм ва таълим: уларнинг ўзаро ҳамкорлиги йўллари» мавзуидаги халқаро конференцияни ўтказиш имконини берди. Бугунги кунда Тошкент ярмаркасида иштирок этиш учун ҳозирча бизнинг бозорда қатнашмаётган, лекин ушбу фаолиятни бошлаш истагида бўлган ўнлаб хорижий туроператорларни жалб қилиш ҳисобидан ушбу ярмарканинг самарадорлигини ошириш устида фаол ишлар олиб борилмоқда.\n«Ўзбектуризм» МК томонидан «Ўзбекистон ҳаво йўллари» МАК, «Ўзбекистон темир йўллари» ДАТК билан биргаликда республикамиз хусусий туристик компаниялари кўмагида ўтказилаётган «Мега-ахборот-тур» лойиҳасининг амалга оширилиши давом этмоқда. Мазкур лойиҳа хорижий мамлакатлар туристик компаниялари ва ОАВ вакиллари учун мамлакатимиз бўйлаб воқеаларга бой бепул таништириш сафарларини ўзида намоён этади. Дастурда жаҳоннинг 18 та мамлакатидан туристик саноат ва ОАВнинг 171 нафар вакили иштирок этди. Бу каби тадбирлар мамлакатимиз ҳақидаги ахборотни чет элда кенг ёйиш, Ўзбекистонга янада кўпроқ хорижий сайёҳларни жалб этишга хизмат қилади. Ҳозирги вақтда мазкур дастурни янада такомиллаштириш, самарадорлигини ошириш юзасидан амалий ишлар олиб борилмоқда.\n2013 йилнинг муҳим халқаро воқеаларидан бири Тошкентда ўтказилган икки томонлама ҳамкорлик бўйича Ўзбекистон-Венгрия, Ўзбекистон-Латвия, Ўзбекистон-Польша ва Ўзбекистон-Туркманистон комиссияларининг навбатдаги мажлисларини алоҳида таъкидлаш лозим. Мажлислар доирасида томонлар туристик оқим истиқболлари, туристик алмашув ҳажмини ошириш чора-тадбирларининг татбиқ этилиши масалаларини муҳокама қилиш баробарида, туризм соҳасини ривожлантиришга йўналтирилган бир қатор идоралараро халқаро шартномаларни имзолашди, хусусан, Латвия ва Туркманистон туристик ташкилотлари билан ана шундай келишувларга эришилди.\nШу билан бирга, 2013 йил ноябрь ойининг бошида Лондонда туризм соҳаси учун иккита ниҳоятда муҳим тадбир – БМТнинг Бутунжаҳон туристик ташкилоти томонидан ташкил этилган Вазирлик саммити ва «WTM-2013» халқаро туристик ярмаркаси бўлиб ўтди. Саммит ишида жаҳоннинг турли мамлакатларидан ташриф буюрган 40 нафар туризм вазирлари иштирок этди. Бунда ҳаво транспорти, инфратузилмани ривожлантириш, солиқлар ва йиғимлар, виза режимини соддалаштириш масалалари қатнашчиларнинг диққат марказида бўлди. Учрашув жараёнида «Ўзбектуризм» МК томонидан ЮНВТОнинг Самарқанддаги офисига мазкур ташкилотнинг таркибий бўлинмаси мақомини бериш масаласини кўриб чиқиш таклиф этилди. ЮНВТОнинг молиявий имкониятларидан фойдаланган ҳолда туризм соҳаси учун кадрлар тайёрлаш тўғрисидаги келишувга эришилди.\nЛондонда бўлиб ўтган туристик ярмаркада жаҳоннинг қарийб 200 та мамлакатидан ташриф буюрган фирмалар ва компаниялар иштирок этди. Ярмарка мобайнида хорижий туроператорлар ва кўплаб тадбир иштирокчиларида ўзбек туристик компанияларининг стендлари катта қизиқиш уйғотаётганлиги таъкидланди.\nРеспубликамизнинг туристик салоҳиятини оммалаштириш ишларини амалга ошириш баробарида, «Ўзбектуризм» МК нафақат мамлакатимизга қўшимча туристик оқимларни жалб қилиш, балки, ушбу соҳада хусусий секторнинг ривожланишига кўмаклашишга ҳам интилмоқда. Лицензиялаш тартибини янада такомиллаштириш ва туристик фаолиятни амалга ошириш, кичик бизнес субъектларининг тадбиркорлик фаолияти учун қўшимча шарт-шароитларни яратиш мақсадида «Ўзбектуризм» МК томонидан «Лицензиялаш тартибини такомиллаштириш ва туристик фаолиятни амалга ошириш чора-тадбирлари тўғрисида»ги қарор лойиҳаси ишлаб чиқилиб, Вазирлар Маҳкамасига киритилди. Унга мувофиқ, лицензияланиши лозим бўлган, туристларга хусусий тарзда хизмат кўрсатувчи воситаларнинг сони ортиши, шунингдек, меҳмонларни рўйхатга олишнинг соддалаштирилган тартиби ўрнатилади. Мазкур қарорга кўра, туристларни жойлаштирувчи оилавий корхоналар ҳамда Ўзбекистон Республикаси фуқаролари учун мўлжалланган мамлакатимиз бўйлаб хизмат турларини ташкил этувчи туроператорларнинг устав фонди миқдори камайтирилади. Қарорда яна кўплаб ижобий жиҳатлар назарда тутилган.\nКўриниб турибдики, Ўзбекистоннинг ички ва ташқи туризм соҳаси ривожланиши тобора фаоллашмоқда, бу жиҳат маҳаллий ҳамда республикамизга ташриф буюрувчи хорижлик меҳмонлар оқимининг доимий равишда ўсиб боришидан далолат беради.\n«Ўзбектуризм» МК раиси


7 Окт 2019 5287\n«Uzrailway tickets» расмий мобил иловасининг янги версияси «O‘ztemiryo‘lyo‘lovchi» АЖ темир йўл чипталарини сотишнинг янги тизими асосида ишлаб чиқилган.\nУнда бошқа қўшимча ишланмалардан ташқари, электрон чипталарни онлайн режимида қайтариш каби янгилик ҳам мавжуд. Агар сиз аллақачон шахсий маълумотларни киритиш орқали (Ф.И.Ш, паспорт серияси ва рақами) иловада рўйхатдан ўтган бўлсангиз, кейинги сафар ушбу амалларни бажаришга ҳожат қолмайди. Тизим Сизни эслаб қолади ва автоматик равишда кейинги қадамларга ўтказади.\nМобил илова андроид платформасида ишлайди. Яқинда илова iOS қурилмалари учун ҳам ишлай бошлайди. Чипталарни UZCARD банк картаси орқали сотиб олиш мумкин. Шунингдек, халқаро тўлов тизимлари орқали чипталарни сотиб олиш имконияти ҳам ишлаб чиқилмоқда.


Шу йўлда сира чарчаманг! (2019 йил, 19 сон) | insonvaqonun.uz\nБош саҳифа/Олам ва одам/Шу йўлда сира чарчаманг! (2019 йил, 19 сон)\nШу йўлда сира чарчаманг! (2019 йил, 19 сон)\nҚоржов Чориев 1957 йилда Сурхондарё вилоятининг Жарқўрғон туманида таваллуд топган. Олий маълумотли ҳуқуқшунос. Кўп йиллар Сурхондарёнинг Сариосиё, Бандихон туманларида, шунингдек, Сурхондарё вилоят судида судья бўлиб ишлаган. Мана йигирма олти йилдирки, Сурхондарё вилоят адлия бошқармасида меҳнат қилиб келади. “Давлатимиз мустақилликка эришган кундан бошлаб ҳозирга қадар суд ва адлия идораларининг демократик-ҳуқуқий давлат барпо этиш, фуқаролик жамиятини шакллантириш ва ривожлантириш борасида амалга оширилаётган барча ислоҳотларнинг шоҳиди бўлибгина қолмай, уларни кенг жамоатчиликка етказишда ўзининг беминнат ҳиссасини қўшаётган малакали мутахассислардан бири ҳисобланади”. Сурхондарё вилоят адлия бошқармаси томонидан Қоржов акага мана шундай муносиб таъриф берилган.\nАдлия ходими ёш ҳуқуқшуносларга доимий равишда билим ва тажрибасини улашиб келмоқда. Адлия сафига қадам қўйган ходимларни қўлидан тутиб, ҳуқуқий янгиликлар — ислоҳотларни аҳолига қандай етказиш кераклиги борасидаги йўл-йўриқларни кўрсатади. Одамларнинг ҳуқуқий онгини ўстириш ҳар бир адлия ходимининг юксак мажбурияти эканлигини бот-бот такрорлайди. Уни жамоада ҳақли равишда устоз, деб атайдилар.\nҚоржов Чориев кўп йиллик самарали меҳнати туфайли Адлия вазирлигининг эътирофи ва рағбатига сазовор бўлиб келмоқда. У 2017 йилда Ўзбекистон Республикаси Конституциясининг 25 йиллиги муносабати билан эсдалик кўкрак нишони билан тақдирланган.\nБиз жонкуяр устозга халқимиз маънавиятини бойитиш, ҳуқуқий маданиятни тарғиб қилиш, одамларнинг ҳуқуқий соҳадаги билимларини ошириш ва уларнинг оғирини енгил қилиш йўлидаги бетиним саъй-ҳаракатларда ҳеч вақт чарчаманг, деймиз.\n266\tЧоп этиш PDF


ҚАЙТАР ДУНЁ! (ҳаётий воқеа)\n- Машинани йўлнинг у четига қўйганман, - деди Нодир тишлари орасидан "чирт" этиб тупуриб.\n-Йўл-йўлакай сизларни уй-уйларингизга ташлаб ўтаман. Улар катта йўлни кесиб, дарахтлар орасидан ўтишаётганда, ногиронлар аравасидаги бир кишини таёғи билан ўтларни пайпаслаётганини кўришди.\n- Кечирасизлар, жўралар, -деди ожиз киши.\n-Адашиб қолдим. Маҳаллот кўчаси томон йўлга солиб юборсанглар, илтимос.\n- Бекор қилдинг, - деди Жамшид, - ахир, ожиз одам бўлса.\n- Ташвишини ейишни қўй ўшани. Яна суриштириб ўз йўлини топиб олар. Улар машинага ўтириб, кўздан ғойиб бўлишди. Бу воқеа уларнинг ёдидан ҳам чиқиб кетган эди, лекин. Орадан уч ой ўтиб Нодирнинг хотинини тўлғоқ тутиб, туғруқхонага олиб келишди. Шифохона эшиги олдида машина калитини ўйнаб келаётган Нодирга онаси дуч келди.\n- Болам, хунук хабар. Хотининг ўғил туғди. Лекин бола ногирон, икки кўзи ҳам ожиз. Ҳайронман, бизнинг уруғдан бундайлар ўтмаган. Нодирнинг вужуди титраб, қулоқлари ғувиллай бошлади. Беихтиёр кўз олдида ўша аравачадаги ногирон одам гавдаланди. Тили айланмай тошдай қотиб қолди.\nHayotiy hikoyalar 122 qaytar dunyo hayotiy voqea\nKundoshlar orasida yuz bergan ayanchli fojia206\nShu vaqtga qadar arvohlarning mavjudligiga ishonmasdim. Endi esa boshqacha fikrdaman. Arvohlar, nafaqat bor, balki atrofimizda yurib, bizni o'tmish, bugun ... Бу воқеани Ҳинд рўзномаларидан бирида ўқидим.98\nҲодиса Ҳиндистон жанубидаги Керала штатида, аниқроғи Малаппурам шаҳарчасида содир бўлган экан. Шаҳарда меҳмон бўлиб турган шимоллик тадбиркор Ориф Вани кечки ов...


Эй роббимиз, яратмишсан дунёни икки қилиб, Исломдан бошқаси недир – ҳеч ким кетмади билиб... Орқамиздан бақирсалар, биз уларга бир кулиб, Уларга гул отар-отмас, хизматга кетажакмиз.\n"Умматим, денг..." (шеърлар тўплами) 5\nҚабрдан бир мактуб олдик ёронлар, Унда қизиқ сўзлар битмишлар буткул: «Бу дунё биз учун асли имтихон, Ундан омон чиқмак эрур хўп мушкул.\nАллоҳим, Ўзингга бош эгган банда Бошқалар наздида энг кучли одам. Аллоҳим, ислом-ла улғайган танда Кибру-у риё бўлмас зарра бўлса ҳам.\n"Умматим, денг..." (шеърлар тўплами) 7\nКулгингдан айланай, дилбандим маним, Азиз жигарбандим, фарзандим маним, Унутма шул эрур дил пандим маним: Мардликда Темурга ўринбосар бўл!\nАбдуллоҳ ибн Муборак деди: - Ҳикмат, панд-насиҳатни деворда топсанг ҳам, ўқи, ибрат ол. - Фиқҳни-чи? – деб сўрашди ундан. - Фиқҳни фақат олимлардан таълим ол.\n“Қандай бўлсанг – шундай кўрин, қандай кўринсанг – шундай бўл!” Мазкур шиор ҳар бир хонадон пештоқига ёзиб қўйилгани маъқулдир?\nХалқ орасида «Сўфи Оллоёр» номи билан машхур «Саботул-ожизин» асари Мовароуннаҳр ўлкаларида XX асрга қадар мадрасаларда дарслик сифатида ўқитилган. Ўкувчилар саводхонликнинг маълум даражасидан кейин ушбу китоб мутоаласига киришишган.\n...Шеър фақат фисқу фужур, қандайдир казо-казоларнинг мақтови, базму жамшидларнинг васфи, қандайдир маъшуқанинг мадҳи, оҳ-воҳ ва дийдиёлар эмас. Балки шеър эзгулик, иймон, Ислом хизматчиси бўлиши зарур...\nАллоҳ таоло: «Карамлиларнинг карамлиси бўлган Роббинг ила ўқи! Ул қалам билан илм ўргатгандир. Ул инсонга билмаган нарсасини ўргатди», деган.\nОхирги пайтларда коммунистик тузум халқимиз бошига келтирган мусибатлар ҳақида кўп гапирмоқдамиз. Шубҳасиз, бу мусибатлар ичида миллатимизни ўз динидан жудо қилиши, энг катта мусибат бўлди.\nСолиҳа жойнамоз узра қиблага юзланди. Қайноқ кўзёшлар юзларни ювиб, жойнамозга тўкилди… Кун бўйи болаларга хос тиниб-тинчимаслик билан югуриб-елиб чарчаган етти ёшли Шукрона, бир бурчакда ўтирганча онасининг ҳаракатларини кузатарди.\nҚуршовда юртимнинг қабристонлари, қабрлар оғзида тўхтаган пахта, гўё шўрликларнинг арзон жонларин


Газета Норма маслахатчи / 2016 год / № 23 / Суд иши\nСотувчи (1-МЧЖ) ва харидор (АЖ) 2015 йил июлда 200 млн сўмлик товарларнинг олди-сотди шартномасини туздилар. Харидорнинг мажбуриятларини ўзига тегишли бўлган шартнома суммасидаги мол-мулк билан гаровга қўювчи (2-МЧЖ) таъминлади. Шартнома шартларига кўра харидор 10 календарь кун давомида товар ҳақининг 30%ини олдиндан тўлаши, қолган 70%ини эса у етказиб берилганидан кейин 30 кун давомида сўндириши керак эди.\nХаридор олдиндан тўловни ўз вақтида тўлади, сотувчи товарни етказиб берди, бироқ унинг учун ҳақнинг қолган 70%ини олмади.\n2015 йил октябрда тарафлар мажбуриятни янгилаш келишувини туздилар, у билан харидорнинг товар ҳақини тўлаш мажбурияти товардан фойдаланганлик учун қарз суммасининг 5%ини тўлаган ҳолда қарз мажбурияти билан алмаштирилди. Бундан ташқари, келишувда тарафлар дастлабки мажбурият билан боғлиқ барча қўшимча мажбуриятлар бекор қилинмаслиги ва ўз кучини сақлашини назарда тутдилар (Фуқаролик кодексининг 347-моддаси 3-қисми).\nХаридор келишув бўйича мажбуриятларини ҳам бажармаганлиги боис сотувчи ундирувни гаровга қўювчининг 200 млн сўмлик гаровга қўйилган мол-мулки, 2 млн сўм давлат божи ва 7 200 сўм почта харажатларига қаратиш ҳақидаги ариза билан хўжалик судига мурожаат қилди.\nСуд гаровга қўювчини бирга жавоб берувчи шахс сифатида ишда иштирок этишга жалб этди.\nСотувчи (1-МЧЖ)нинг позицияси\n– Биз харидор билан умумий суммаси 200 млн сўм бўлган товарларнинг олди-сотди шартномасини туздик. Товарларни етказиб беришга доир мажбуриятларимизни бажардик, бироқ харидор бизга ҳақнинг атиги 30%ини тўлади. Муддати ўтган дебиторлик қарзи юзага келишининг олдини олиш мақсадида олди-сотдини қарз билан алмаштиришни назарда тутувчи мажбуриятни янгилаш келишувини туздик, унда тарафлар дастлабки мажбурият билан боғлиқ барча қўшимча мажбуриятлар бекор қилинмаслиги ва ўз кучини сақлашини назарда тутдилар (ФКнинг 347-моддаси 3-қисми).\nГаровга қўювчи (2-МЧЖ)нинг позицияси\n– Биз фоизли қарз шартномаси бўйича эмас, олди-сотди шартномаси бўйича таъминот тақдим этганмиз. ФКнинг 283-моддаси 1-қисми 1-бандидан келиб чиқилса, гаров билан таъминланган мажбурият бекор бўлганида гаров бекор бўлади. Шу сабабли, фикримизча, юзага келган қарз муносабатларига нисбатан ФКнинг 347-моддаси 3-қисми меъёри эмас, ушбу модда меъёрлари қўлланилиши керак. Шу муносабат билан даъвони рад этишингизни сўраймиз.\nХаридор (АЖ)нинг позицияси\n– Сотувчи унда муддати ўтган дебиторлик қарзи юзага келишига йўл қўймаслик борасида мурожаат қилгани сабабли биз олди-сотдини фоизли қарзга алмаштиришни назарда тутувчи мажбуриятни янгилаш келишувини туздик. Биз қарзни тан оламиз ва уни тўлашга тайёрмиз, бироқ озгина муҳлат беришларини сўраяпмиз. Келишув битимини тузишни сўраймиз.\nБиринчи инстанция суди иш материалларини ўрганиб, даъвогарнинг важ-далиллари, жавобгарнинг эътирозлари ва бирга жавоб берувчининг фикрини, шунингдек даъвогарнинг келишув битимини тузишдан бош тортганини тинглаб ва муҳокама қилиб, қонун ҳужжатлари қоидаларини таҳлил қилиб, 1-МЧЖнинг ундирувни гаровга қўювчининг 200 млн сўмлик гаровга қўйилган мол-мулки, 2 млн сўм давлат божи ва 7 200 сўм почта харажатларига қаратиш даъвоси билан судга мурожаат қилиши сабаблари тўғрилиги тасдиғини топмади.\nФКнинг 283 ва 347-моддаларига асосланган ҳолда биринчи инстанция суди даъво талабларини қондиришни рад этиш ва суд харажатларини даъвогарга юклаш ҳақида ҳал қилув қарорини қабул қилди. Апелляция ва кассация инстанциялари ушбу ҳал қилув қарорини ўзгартиришсиз қолдирдилар.\nФКнинг 742-моддасига мувофиқ, тарафларнинг келишувига мувофиқ, олди-сотди, мулкни ижарага олиш ёки бошқа асослар туфайли пайдо бўлган ҳар қандай қарз қарз мажбурияти билан алмаштирилиши мумкин. Қарзнинг қарз мажбурияти билан алмаштирилиши ФКнинг 347-моддасида назарда тутилган мажбуриятни янгилаш тўғрисидаги қоидаларга риоя қилган ҳолда амалга оширилади ва қарз шартномаси учун белгиланган шаклда бажарилади. Шу сабабли олди-сотди шартномаси тарафлари харидорнинг етказиб берилган товар учун қарзни тўлаш мажбуриятини фоизли қарз билан алмаштиришга ҳақли эдилар.\nФКнинг 347-моддаси 3-қисмига кўра, агар тарафларнинг келишувига мувофиқ бошқача тартиб назарда тутилган бўлмаса, мажбуриятни янгилаш дастлабки мажбурият билан боғлиқ бўлган қўшимча мажбуриятларни бекор қилади. Низони ҳал этишда айни ушбу махсус меъёрни қўллаш зарур. Мол-мулк гарови харидорнинг сотувчи олдидаги дастлабки мажбурияти ижросини таъминлаган. Гаров шартномасидан даъвогар, жавобгар ва гаровга қўювчининг ҳуқуқ ва мажбуриятлари юзага келди. Харидорнинг товар ҳақини тўлаш мажбуриятини қарз мажбуриятига алмаштирган мажбуриятни янгилаш келишувини тузаётганда қарз шартномаси тарафлари улар ўртасида мавжуд бўлмаган қарз муносабатларини сақлай олмас эдилар, сабаби ФКнинг 235-моддаси 4-қисмига мувофиқ, мажбурият унда тарафлар сифатида қатнашмаган шахслар учун бурчлар ҳосил қилмайди. Яъни мажбуриятни янгилаш келишуви тузилиши билан гаров муносабатлари бекор бўлади, сабаби гаровга қўювчи фоизли қарз шартномасида қатнашмайди ва унинг ижросини таъминламайди. Шу сабабли мажбуриятни янгилаш келишувида қарздор бўлмаган гаровга қўювчининг дастлабки мажбурияти билан боғлиқ қўшимча мажбуриятлари сақланиши ҳақидаги шартлар бекор бўлади ва даъво талаби қондирилмаслиги керак.\nЮқоридагиларни ҳисобга олган ҳолда суд даъво талабларини қондиришни рад этиши ҳақида тўғри қарор қабул қилган.\nМазкур ҳолда гаровни таъминлаш учун харидор сотувчи ва гаровга қўювчига фоизли қарз шартномасини таъминлаш учун гаров тўғрисида шартнома тузишни таклиф этиши мумкин эди. Шунингдек у сотувчи билан воз кечиш ҳақида келишув тузишга аҳдлашиб, мажбуриятларни таъминлаш чораларини қўллаши, хусусан, кафиллик шартномасини тузиши ёхуд унинг розилиги билан қарзни учинчи шахсларга ўтказиши мумкин эди.


12 та туман ҳокими “Яшил макон” лойиҳаси доирасида кўчат экишни бошламагани учун огоҳлантирилди - Anhor\nAnhor Все посты 12 та туман ҳокими “Яшил макон” лойиҳаси доирасида кўчат экишни бошламагани учун огоҳлантирилди\nБугун ўтказилган видеоселектор йиғилиши сўнгида “Яшил макон” умуммиллий лойиҳасини амалга ошириш бўйича вазифалар ижроси ҳам кўриб чиқилди. Қўшработ, Каттақўрғон, Томди, Дўстлик, Арнасой, Фориш, Янгиариқ, Шеробод, Термиз, Музработ, Ғузор, Китоб туманларида кўчат экиш ишлари ҳалигача бошланмаган. Йиғилишда ушбу туман ҳокимлари қатъий огоҳлантирилди. Тегишли вилоятлар ҳокимларига ушбу туман ҳокимларига интизомий чора кўриш бўйича топшириқ берилди, деб ёзади ЎзА.\nҚорақалпоғистон Республикаси, Наманган, Тошкент вилоятлари ва Тошкент шаҳрида “Яшил макон” умуммиллий лойиҳасини амалга оширишга фаол киришилган. Лекин Сурхондарё, Сирдарё ва Хоразм вилоятларида дарахт экиш анча ортда қолмоқда.\n«Бир нарсани аниқ тушуниш керак, вилоят, туман ва шаҳар ҳокимлари уч кун муддатда ўзининг ҳудудида халққа мурожаат қилади, Президент ва Сенатга қилинган ишлар ҳақида ҳар ойда ҳисобот беради. Бунда қўшиб ёзиш, рақамларни бўрттириб кўрсатиш, пала-партиш ишлар кетмайди», — деди Шавкат Мирзиёев.\nЙиғилишда вазирлик, тармоқ, корхона раҳбарлари ўз тизимида режалар бажарилишига масъул бўлиши таъкидланди. Бунинг учун ҳар бир вазирлик, идора, вилоят ёки туман ва шаҳар ҳокими ўзига мажбурият олиши айтилди. Президент икки кун муддатда ҳар бир ташкилот, туман ва маҳалла кесимида кўчат экиш графикларини тасдиқлаш бўйича топшириқ берди.\n24 октябрь куни “Uzcard” тизими янги платформага ўтказилади


Меҳнат мигрантлари учун квартиралар — Huquq\nHome / / Меҳнат мигрантлари учун квартиралар\nМеҳнат мигрантлари учун квартиралар\n12.09.2019\t, Муносабат 217\nРўзғор, бола-чақа ташвиши катта меҳнат ва ўзига яраша машаққатни талаб қилади. Баъзи юртдошларимиз тирикчилик ғамида ўзга юртларга бориб ишлаб келаяпти. Албатта, бу жараёнда уларнинг ҳақ-ҳуқуқлари, қонуний манфаатларини ҳимоя қилиш долзарб аҳамият касб этади. Бу борада мамлакатимизда изчил ишлар амалга оширилмоқда.\nШу билан бирга, меҳнат мигрантлари ва уларнинг оила аъзоларини ижтимоий қўллаб-қувватлаш механизмларини яратишни назарда тутувчи комплекс чора-тадбирларни қабул қилиш талаб этилмоқда. Шу мақсадда 2019 йилнинг 20 август куни Ўзбекистон Республикаси Президентининг “Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ва уларнинг оила аъзоларини ҳимоя қилиш кафолатларини янада кучайтириш чоралари тўғрисида”ги фармони қабул қилинди.\nЭътиборга молик жиҳати шуки, мазкур ҳужжатда уй-жой шароитини яхшилашга муҳтож меҳнат мигрантларига 2020 йилда уй-жой қурилиши бўйича давлат дастурларининг ижроси доирасида кўп квартирали уйлардан 3462 та хонадон ажратилиши белгилаб қўйилди. Албатта, бу мигрантлар учун янгилик бўлди. Нега деганда, ўз оиласидан, яқинларидан йироққа бориб ишлаётган фуқароларимиз топганига асосан уй ёки тўй қилади.\nИшлаш учун четга кетаётган фуқароларимизга табиийки йўл харажати ва то ўзга юртда ишга жойлашиб, қўли пул кўргунга қадар маълум миқдорда маблағ зарур бўлади. Одатда кўпчилик қариндош-уруғ ёки таниш-билишлардан қарз олиб кетади.\nЭндиликда бунга ҳожат қолмайди. Меҳнат мигрантларига 1 октябрдан бошлаб Бандлик ва меҳнат муносабатлари вазирлиги ҳузуридаги хорижда меҳнат фаолиятини амалга ошираётган фуқароларни қўллаб-қувватлаш ҳамда уларнинг ҳуқуқ ва манфаатларини ҳимоя қилиш жамғармаси ҳамда Бандликка кўмаклашиш давлат жамғармаси ҳисобидан хорижда ишга жойлашиш билан боғлиқ харажатларни тўлаш учун микроқарзлар берилади. Микроқарз бир кун ичида тез расмийлаштирилган ҳолда энг кам талаб қилинадиган ҳужжатлар (паспорт, ариза ва меҳнат органининг илтимосномаси) асосида 2019-2020 йилларда 10 фоиз ва 2021 йилда 12 фоиз ставкада 2 миллион сўм миқдорида бир йил муддатга берилади.\nАммо бу ҳамма мигрантлар ҳам микроқарз олаверади дегани эмас. 2019 йилнинг 1 октябрига қадар жорий этилиши кўзда тутилган “Ягона миллий меҳнат тизими” ахборот тизими доирасидаги “labor-migration” дастурий мажмуасида рўйхатдан ўтган фуқаролар бундай қулайликдан фойдаланиши мумкин.\nКези келганда мазкур дастурий мажмуа ҳақида қисқача маълумот бериб ўтсак. “labor-migration” хорижда ишламоқчи бўлган фуқароларга иш берувчи мамлакатда бўлиш қоидалари, меҳнат, ижтимоий, уй-жой ва маиший таъминот шароитлари, хорижий иш берувчилар билан меҳнат шартномаси тузишнинг ҳуқуқий жиҳатлари, қонун ҳужжатларида белгиланган молиявий ёрдам чоралари тўғрисидаги маълумотларни онлайн тарзда тақдим қилиш, чет элда оғир вазиятга тушиб қолган меҳнат мигрантларига ёрдам бериш, ишга жойлашиш географияси, уларнинг фаолият йўналишлари тўғрисидаги маълумотлар базасини шакллантириш мақсадини кўзда тутади.\nБундан ташқари, мигрантлар Ўзбекистонда олган кредитларини “Азия инвест банк” АЖ ва Россиядаги бошқа ҳамкор банклар орқали Россия рублида тўлашлари мумкин. Ҳисоб-китобларни электрон тўлов тизимлари орқали ҳам амалга ошириш мумкин бўлади.\nЯна бир янгилик шуки, ҳукумат тузилмасида Хорижда вақтинчалик меҳнат фаолиятини амалга ошираётган Ўзбекистон фуқаролари ҳуқуқларини ҳимоя қилиш ва қўллаб-қувватлаш масалалари департаменти ташкил этилди. Унинг мудири бош вазир маслаҳатчиси ҳисобланади. Қорақалпоғистон Вазирлар кенгаши раиси ва ҳокимларнинг хорижий давлатларнинг маҳаллий ҳокимият органлари раҳбарлари билан ҳамкорлик муносабатлари соҳасига меҳнат мигрантларининг яшаши ва ишлаши учун рухсат берувчи ҳужжатларни расмийлаштириш, уларнинг ҳуқуқларига риоя этилиши, тиббий хизматлардан фойдаланиши ва бошқа муаммоларини ҳал қилиш масалалари ҳам киритилди.


Олмаотада террорчиликда гумонланган 9 киши ўлдирилди\nОлмаота шаҳри яқинида 17 август куни саҳар ўтказилган махсус операция давомида террорчиликда гумонланган 9 киши ўлдирилди. Бу ҳақда Қозоғистон расмийлари хабар қилди.\nОлмаота вилоятининг Бағанашил посёлкасидаги террорчиликка қарши амалиёт 17 август куни эрталаб соат беш яримда бошланди. Бу ҳақда Қозоғистон Бош прокуратураси матбуот хизмати тарқатган хабарда айтилади.\nПолициячилар террорчилик фаолиятида гумонланган бир неча кишини кузатиб борганлар ва гумонланувчиларни Қорасой туманидаги Болшеалматинская қишлоғидаги дала ҳовлилардан бирида тутмоқчи бўлишганида, улар қуролли қаршилик кўрсатган, дейилади расмий хабарда.\nАввалига беш кишининг, кейинроқ 9 кишининг ўлдирилгани ҳақида хабарлар тарқалди.\n“Воқеа содир бўлган жой диққат билан текширилганда яна тўртта жасад топилди. Бутун амалиёт давомида 9 нафар шахснинг жасади топилди ва уларнинг шахсини аниқлаш бўйича идентификация ўтказиляпти”, дейилади Қозоғистон Бош прокуратурасининг жума кунги расмий хабарида.\nБу хабарга кўра, амалиёт чоғида полициячилардан бир киши ярадор бўлган, аҳоли орасида қурбонлар ва ярадорлар йўқ. Амалиёт бошланиши олдидан яқин уйларда яшаётган одамлар эвакуация қилинган.\nВоқеа жойидан Озодлик радиосининг қозоқ хизмати мухбири бундай хабар беради:\n- Маҳаллий аҳаоли эрта тонгда портлашлар овозидан уйғониб кетди. Бағанашил посёлкасининг Мамир кўчасида осмонга қора тутун ўрлади. Полициячилар жуда кўп, ўт ўчирувчи, тез ёрдам машиналари ва полициячиларнинг 7-8та автобуси турибди, деди Озодлик мухбири.\nБу сўнгги бир неча кун ичида Олмаотада содир бўлаётган иккинчи воқеа. Ҳафта бошида Олмаота яқинидаги Иле-Олатов миллий табиат паркида 11 киши, жумладан ўрмон қоровули шафқатсиз равишда ўлдирилган эди.\nРасмийлар бугунги амалиёт ва 11 кишининг ўлдирилиши воқеалари орасида ҳеч қандай боғлиқлик йўқлигини иддао қилмоқда. "Дастлабки тергов натижаларига кўра, бу террорчиларнинг миллий боғдаги қотилликка алоқаси йўқ", деди "Интерфакс-Қозоғистон" ахборот агентлигига Қозоғистон Бош прокуратураси расмий вакили Нурдавлет Суиндиқов.


Ким Чен Ин Россияга апрель охирида келиши мумкинлиги маълум қилинди\n07:31 / 15.04.2019 8799\nШимолий Корея етакчиси Ким Чен Иннинг Россияга ташрифи кейинги ҳафтадаёқ амалга ошиши мумкин. Бу ҳақда Yonhap ахборот агентлиги Москвадаги манбаларга иқтибос келтирган ҳолда хабар берди.\n“Ким Чен Иннинг Россияга сафари апрель охирида ўтиши эҳтимоли анча юқори”, дейилган хабарда. Маълумотларга кўра, Россия-Шимолий Корея саммити Владивостокда ўтиши мумкин.\nYonhap’нинг маълум қилишича, Россия президенти Владимир Путин 26-27 апрелда Хитойда “Бир камар, бир йўл” форумида иштирок этади. Таъкидланишича, Путиннинг Ким Чен Ин билан учрашуви ушбу форумдан 1-2 кун олдин ёки бевосита ундан кейин юз бериши мумкин.\nАввалроқ Шимолий Корея давлат кенгаши раиси ўринбосари Ким Чхан Сон 19-25 март кунлари Москвага ва Владивостокка ташриф буюргани маълум қилинган. Таъкидланишича, Ким Чен Ин ёрдамчисининг ушбу ташрифи Шимолий Корея етакчисининг Россияга сафарига тайёргарлик билан боғлиқ бўлган.


Коронавирус оғир ўтишига сабаб бўлаётган омиллар маълум қилинди - Халқ сўзи\nКоронавирус оғир ўтишига сабаб бўлаётган омиллар маълум қилинди\n19:06 26 Август 2020 Дунё\nЮқори қон босими, семириш ва диабет билан каби ёндош касалликлари бўлган одамларда коронавирус инфекция оқибатида келиб чиққан асоратлар туфайли ўлим эҳтимоли юқори кузатилган.\nБундай хулоса АҚШнинг Тулейн университети олимлари томонидан олиб борилган тадқиқотда маълум бўлди. Ушбу тадқиқот натижалари “EurekAlert!” сайтида эълон қилинди.\nУнга кўра, мутахассислар 30 мартдан 5 апрелгача бўлган вақт оралиғида коронавирус билан оғриган 287 нафар беморнинг ҳолатини ўрганишган. Уларнинг ёши ўртача 61 ёшни ташкил этган.\nЯкунда метаболик синдром ташхиси бор (барча ҳолатларнинг 66 фоиз) ва бу ташхис бўлмаган каби икки гуруҳга ажратилган иштирокчиларнинг 80 фоизида гипертензия, 65 фоизида семириш, 54 фоизида диабет, 39 фоизида эса юқори зичликдаги липопротеиннинг паст даражаси қайд этилган.\nМаълум бўлишича, метаболик синдром билан оғриган беморларнинг 56 фоизи интенсив терапия бўлимига ётқизилган, 48 фоизига сунъий нафас олдириш аппарати керак бўлган, 37 фоизида ўткир респиратор дистресс-синдроми ривожланган, 26 фоизи эса хасталик сабаб вафот этган.\nИккинчи гуруҳда ушбу кўрсаткичлар мос равишда 24, 18, 11 ва 10 фоизларни ташкил этган.\n#Юқори қон босими


15:18 18.04.2017 (Янгиланган 19:07 18.04.2017) Ҳавола олиш\nШавкат Мирзиёев 14-15-апрел кунлари Самарқанд вилоятида бўлди. Бу ташрифдан сўнг вилоятнинг икки тумани ҳокими ишдан олинди. Хўш, кўҳна ва ҳамиша навқирон Самарқандда қандай ўзгаришлар рўй беради?\nТОШКЕНТ, 18 апр — Sputnik. Ўзбекистон Республикаси президенти Шавкат Мирзиёев Самарқанд вилоятига ташрифи давомида жойларда амалга оширилаётган ижтимоий-иқтисодий ислоҳотлар, кенг кўламли бунёдкорлик ва ободонлаштириш ишлари, йирик лойиҳалар билан яқиндан танишди ҳамда халқ билан мулоқотда бўлди, деб хабар қилди Ўзбекистон ТИВ матбуот-хизмати.\nУлкан сайёҳлик салоҳиятига эга вилоят\nМирзиёев вилоятга ташрифининг иккинчи куни Самарқанд шаҳридаги "Алпомиш" масъулияти чекланган жамиятига ташриф буюрди.\nБу ерда вилоятни ижтимоий-иқтисодий ривожлантиришга қаратилган қатор истиқболли лойиҳалар тақдимотлари ўтказилди. Туризмни ривожлантириш, сайёҳлик хизмати кўрсатиш сифатини ошириш ва йўналишларини кенгайтириш юзасидан изчил ишлар олиб борилмоқда.\nБу борадаги салоҳиятни янада ошириш ва сайёҳлар оқимини кўпайтириш мақсадида Самарқанд шаҳрида эркин туристик ҳудуд барпо этиш бўйича 2017-2019-йилларга мўлжалланган лойиҳалар ишлаб чиқилган. Ушбу лойиҳаларга кўра шаҳарнинг Амир Темур кўчасида сайёҳлик-кўнгилочар меҳмонхона комплекси, Самарқанд эшкак эшиш канали бўйида қишки дам олиш маскани барпо этиш мўлжалланмоқда.\nМирзиёевга мазкур янги сайёҳлик марказларининг имкониятлари, сайёҳларга кўрсатиладиган хизматлар, кўнгилочар масканларда халқимизнинг миллий анъана ва қадриятларини намойиш этиш бўйича ташкил этиладиган лойиҳалар ҳақида маълумот берилди.\n5,5 минг янги иш ўринлари яратилади\nЎзбекистоннинг барча ҳудудлари каби Самарқанд вилоятида ҳам кичик бизнес ва хусусий тадбиркорликни жадал ривожлантириш, тадбиркорларнинг эркин фаолият кўрсатишини қўллаб-қувватлаш юзасидан кенг кўламли чора-тадбирлар амалга оширилмоқда. Мирзиёевнинг шу йил 12-январдаги "Ургут", "Ғиждувон", "Қўқон" ва "Ҳазорасп" эркин иқтисодий зоналарини ташкил этиш тўғрисида"ги фармони соҳа учун кенг имкониятлар яратмоқда.\nМазкур ҳужжатга мувофиқ "Ургут" эркин иқтисодий зонасининг Ургут туманида "Ургут-1", Нуробод туманида "Ургут-2" ва Пастдарғом туманида "Ургут-3" ҳудудлари ташкил этилди. Ушбу ҳудудлар учун жами 816 гектар ер ажратилиб, уларни зарур муҳандислик-коммуникация инфратузилмаси билан таъминлаш ишлари бошлаб юборилган.\nБугунги кунда "Ургут-1" ҳудудида енгил саноат, маиший техника, тиббиёт жиҳозлари, фармацевтика, чарм-поябзал, канцелария моллари, қурилиш материаллари ишлаб чиқариш бўйича лойиҳалар амалга оширилмоқда. 2017-2018-йилларга мўлжалланган 83 лойиҳа тайёрланган, уларнинг 20 таси жорий йилда ишга туширилади.\nПрезидентдан зўр таклиф\nМирзиёев ушбу лойиҳаларнинг иқтисодий самарадорлиги билан қизиққан. Умумий қиймати 250 миллион долларни ташкил этувчи ушбу лойиҳалар тижорат банклари кредити ва таъсисчиларнинг маблағлари ҳисобидан молиялаштирилади. Натижада 5,5 минг янги иш ўрни ташкил этилади.\nПрезидент ушбу стратегик ҳудудни ташкил этиш борасидаги ишларни тизимли йўлга қўйиш зарурлигини таъкидлади. Ҳудудга салоҳиятли тадбиркорларни жалб этиш, хориждаги индустриал зоналар фаолиятини ўрганиш ва илғор тажрибаларни амалиётга татбиқ этиш лозимлиги, Ургут туманида муайян коллежни танлаб, иқтисодий зонада фаолият кўрсатадиган кадрлар тайёрлаш, бундай тажрибани "Қўқон", "Ғиждувон", "Ҳазорасп" эркин иқтисодий зоналарига ҳам жорий этиш кераклиги қайд этилди.\nЭски бинолар кўчирилади\nПрезидент Самарқанд шаҳрининг Даҳбед кўчасидан Пайариқ туманидаги Имом Бухорий мажмуасига олиб борувчи Нурафшон кўчасини ободонлаштириш лойиҳаси билан танишди.\nНурафшон кўчасида кенг кўламли бунёдкорлик ишлари амалга оширилиб, атрофдаги эски ва бугунги кун талабларига жавоб бермайдиган бинолар ўрнида шаҳарсозлик талаблари асосида замонавий турар жойлар, ижтимоий обектлар қурилади.\nДавлат раҳбари шаҳарнинг Жомий кўчасидаги Ёшлар марказини реконструкция қилиш, ҳайвонот боғи қуриш лойиҳаларини кўздан кечирар экан, бу борадаги ишларни аҳолининг фикри ва таклифлари асосида амалга ошириш, миллий меъморлик ва замонавий архитектура анъаналарини ҳисобга олиш бўйича кўрсатмалар берди.\n125та инвестицион лойиҳа\nСамарқанд шаҳрини ижтимоий-иқтисодий ривожлантириш дастури доирасида 2017-2018-йилларда саноат соҳасида 125 инвестицион лойиҳа амалга оширилади.\nОзиқ-овқат ва енгил саноат, чарм-пойабзал, фармацевтика, мебел ва қоғозни қайта ишлаш, электротехника, қурилиш материаллари ишлаб чиқариш, нефт-кимё ва бошқа соҳаларда кўзда тутилаётган лойиҳалар вилоятни изчил ривожлантиришга, аҳолининг ҳаёт сифатини янада яхшилашга қаратилган. Мазкур лойиҳаларнинг ҳаётга татбиқ этилиши 6 минг 300 дан ортиқ кишининг ишли бўлишига хизмат қилади.\nВилоятда "Ўзқурилишматериаллари" акциядорлик жамияти томонидан 163 лойиҳа амалга оширилмоқда.\nНуробод туманида "Навоий металлмаш" ва Хитойнинг "Gezhouba Group sement Co.LTD" корхоналари ҳамкорлигида цемент ишлаб чиқариш режалаштирилган. Йилига 2 миллион тонна маҳсулот ишлаб чиқариш қувватига эга ушбу корхонада 530 янги иш ўрни яратилади.\nПастдарғом туманида қуриладиган "Самарқанд Афросиёб цемент" корхонаси фойдаланишга топширилгач, 300 киши иш билан таъминланади. Корхонани 2018-йилда ишга тушириш мўлжалланган.\nМаиший техника — турмуш даражаси кўрсаткичи\nШавкат Мирзиёев "Ургут" эркин иқтисодий зонаси ҳудудида маиший техникалар ишлаб чиқариш бўйича лойиҳаларни кўздан кечирди.\n"O‘zeltexsanoat" акциядорлик жамияти ва "Ideal Elektro Lyuks" масъулияти чекланган жамияти томонидан Туркиянинг "Odu" компанияси билан ҳамкорликда газ плиталар, электр духовка, кир ювиш машиналари ишлаб чиқариш бўйича амалга оширилаётган лойиҳаларнинг умумий қиймати 7 миллион долларни ташкил этади. Товарларнинг маълум қисми экспорт қилинади.\n"Coven Elektro" масъулияти чекланган жамияти томонидан йилига 30 минг дона замонавий чангютгич ишлаб чиқариш мўлжалланмоқда.\nПрезидент мазкур лойиҳалар билан танишар экан, аҳолининг маиший техникалар билан таъминлангани унинг турмуш даражасининг асосий кўрсаткичларидан бири эканини таъкидлади. Маҳсулотларни дунё бозорига олиб чиқиш, "Ўзбекистонда ишлаб чиқарилган" брендини янада кенг оммалаштириш бўйича зарур кўрсатмалар берилди.\nХалқ қабулхоналари иши назорат қилинди\nМирзиёев Ўзбекистон Республикаси Президентининг Самарқанд вилоятидаги Халқ қабулхонасини бориб кўрди.\nСамарқанд шаҳри, Даҳбед кўчаси, 32-уйда жойлашган ушбу қабулхонада фуқароларни қабул қилиш, мурожаатларни кўриб чиқиш ва ҳал этиш учун барча зарур шароит яратилган. Президент Халқ қабулхоналари халқ билан мулоқот учун эркинлик ва қулайлик яратгани, энди асосий эътиборни одамларни рози қилишга қаратиш зарурлигини таъкидлади.\nМирзиёев трамвай йўловчиси бўлди\nШавкат Мирзиёев 2016-йил 5-октябр куни Самарқанд вилоятига ташрифи чоғида Самарқанд шаҳрида транспорт тизимини янада яхшилаш масаласига алоҳида эътибор қаратди ва трамвай линияларини барпо этиш зарурлигини таъкидлади. Ўтган қисқа вақтда бу борада зарур чора-тадбирлар амалга оширилди. Шаҳар кўчаларида пўлат излар ётқизилди.\nПрезидент 15-апрел куни Самарқанд шаҳрида Темир йўл вокзали – Сартепа йўналиши бўйича трамвай қатнови йўлга қўйилишига бағишланган тадбирда иштирок этди.\nДавлатимиз раҳбари бир гуруҳ самарқандликлар билан "Тарих музейи" бекатидан "Темир йўл вокзали" бекатигача трамвайда бирга келди. Самимий мулоқот чоғида мамлакатда амалга оширилаётган ислоҳотлар, аҳоли фаровонлигини янада оширишга қаратилаётган алоҳида эътибор ҳақида сўз борди.\nШунинг билан Шавкат Мирзиёевнинг Самарқанд вилоятига ташрифи ниҳоясига етди.\nУшбу ташриф 2017-2021-йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда "Халқ билан мулоқот ва инсон манфаатлари йили" Давлат дастуридаги мақсад-вазифалар ижросининг амалий ифодаси бўлди.\nТашриф давомида белгилаб берилган кенг кўламли вазифалар, муҳокама қилинган йирик лойиҳалар вилоят тараққиётини янги босқичга кўтаради.\nОдамлар билан самимий мулоқотлар вилоят аҳлига куч-қувват, катта хурсандчилик бағишлади.


Иккинчи жаҳон урушининг 14 нафар иштирокчисига уйлар берилади, 173 нафарининг тураржойи таъмирланади\n20:51 / 08.04.2017\nЎзбекистон Республикаси Вазирлар Маҳкамасида Бош вазир Абдулла Арипов раҳбарлигида вилоятлар, туман ҳокимликлари ва бошқа тегишли идоралар раҳбарлари иштирокида умумий видеоселектор мажлис ўтказилгани ҳақида аввал хабар қилинган эди. Мажлисда Президентнинг 2017 йил 4 апрелдаги “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги ПҚ-2865 сон қарорида белгиланган вазифалар ижросини сўзсиз таъминлаш масалалари муҳокама этилди.\nКун.uz манбасининг маълум қилишича, Бош вазир шу муносабат билан ўтказиладиган маънавий-маърифий тадбирларни юқори савияда ташкил этиш кераклигига алоҳида урғу берар экан, бу ишларнинг барчаси Президент ташаббуси билан режалаштирилаётганини алоҳида таъкидлаган. Хусусан, таълим муассасаларида ҳарбий-ватанпарварлик руҳидаги кечалар бўлиб ўтади. Фильмлар намойиш этилади. Жойларда Иккинчи жаҳон уруши қатнашчиларининг қаҳрамонликлари, уларнинг Ватан олдидаги бурчларини сидқидилдан адо этганликларини тарғиб қилиш мақсадида тадбирлар ташкил этилади.\nВидеоселектор мажлисида Ўзбекистон миллий телерадиокомпаниясига “Сен етим эмассан”, “1941 йил олмалари”га ўхшаган Иккинчи жаҳон уруши йилларида Ўзбекистон аҳолиси кўрсатган фидойиликларни акс эттирувчи фильмлар рўйхатини тақдим этиш вазифаси юкланган. Улардан телевидение орқали намойиш этиладиган картиналар танланади.\nБундан ташқари, Мустақиллик йилларида хизмат вазифаларини бажариш вақтида ҳалок бўлган ҳарбийлар, ички ишлар ва хавфсизлик хизмати ходимлари уйларига ҳам борилиб, уларнинг яқинларининг ҳолидан хабар олинади, марҳумлар қабрлари ободонлаштирилади.\nКун.uz манбасига кўра, республикадаги 10 мингга яқин қабристонлар Хотира ва қадрлаш куни муносабати билан ободонлаштирилади. Иккинчи жаҳон уруши қатнашчиларидан 14 нафарига хонадонлар, 173 нафарининг уйи таъмирлаб берилади. 2000дан зиёд кишига ногиронлар аравачаси бепул тақдим этилади. Маҳалла комиссиялари томонидан ёрдамга муҳтож ногиронларга зарурат бўлса ортопедик воситалар (протезлар) тақдим этилади.\nВазирлар Маҳкамаси Хотира видеоселектор


Нисбатан ҳамёнбоп нарх, кучли ишлаш самарадорлиги ва фойдаланишдаги қулайлик туфайли Google Chromebook ноутбуклари талабалар орасида яхши оммалашиб бормоқда. Яқинда қидирув гигантининг халқаро ўқитувчилар кунига бағишлаб ёзган блогида, дунё бўйлаб 20 млн талаба Chromebook гаджетларидан фойдаланиши тўғрисида маълумот берилган.\nСўнгги 12 ой мобайнида Google кучли маркетинг туфайли Chromebook ноутбукларининг сотувини сезиларли даражада оширишга эришди. Ўтган йили Google 10 млн дона Chromebook сотишга муваффақ бўлган эди, холос. Кўриб турганингиздек, бу йил компания ушбу гаджет савдоларини икки бараварга оширган. Бу кўрсаткич эса, шубҳасиз, қидирув гигантининг таълим секторидаги улушини бир қадар мустаҳкамлашга ҳисса қўшган.\nGlobal Market агентлиги тақдим этган прогнозга кўра, 2023 йилга бориб Google Chromebook сотувлари бир йилга 17 млн донани ташкил қилиши мумкин экан.\nШунингдек, мазкур блогда Google ўқитувчилар орасида тажриба алмашишга хизмат қиладиган “Education on Air” дастурини ҳам эълон қилган. Ушбу онлайн конференцияда ўтган йили жаҳон бўйлаб 50 мингдан ортиқ ўқитувчилар турли мавзулардаги маърузалари билан иштирок этишган.\nТеглар: ноутбукларининг алмашишга йилга маркетинг гаджет сотишга\n00:18 Acer 15 дюймли янги Chromebook ноутбукининг сотувларини бошлади\n14:10 Samsung ручкали премиум Chromebook Pro ноутбукини тайёрлади\n22:32 Google, Facebook, Microsoft ва Twitter қочқинларга ёрдам беришга ваъда берди\n21:45 Мorgan Stanley: Google Россияда оммалашиб бормокда


Меҳнат муҳожирларининг иш ҳақи тушиб кетмоқда, “бозор курси” эса кўтариляпти - Anhor\nAnhor Все посты Меҳнат муҳожирларининг иш ҳақи тушиб кетмоқда, “бозор курси” эса кўтариляпти\nМеҳнат муҳожирларининг иш ҳақи тушиб кетмоқда, “бозор курси” эса кўтариляпти\nСўнгги кунларда чет эл валютасининг ўзбек сўмига нисбатан курси Ўзбекистон аҳолисининг аксарияти валюта сотиб оладиган ва сотадиган “қора бозорда” сезиларли даражада кўтарилди. Бозор иштирокчилари буни россия рублининг заифлашиши билан боғламоқда, дея хабар беради “РИА Новости”.\nАгар бир ҳафта олдин бир Америка долларини 3130 сўмга сотиб олиш мумкин бўлган бўлса, ҳозир унинг қиймати 3270-3300 сўмга кўтарилиб кетди, яъни бир ҳафта ичида миллий валюта инфляцияси 6% дан кўпни ташкил этди.\n“РИА Новости” томонидан сўров ўтказилган Ўзбекистон валюта бозори иштирокчиларининг фикрича, “қора бозор”да доллар курсининг ўсиши ҳафтада 5% атрофида бўлиши ва декабрь ойининг охирги декадасигача давом этиши мумкин.\n«Доллар курсининг ўсиши Ўзбекистонга, биринчи навбатда, меҳнат муҳожирларининг Россиядан юбораётган пул ўтказмалари ҳажмининг камайиши билан боғлиқ», — дейди “РИА Новости”га Ўзбекистон банклар ассоциациясидаги (ЎБА) манба. Бундан олдин ЎБА вакиллари россия рублининг девальвацияси Россиядан Ўзбекистонга юборилаётган пул ўтказмалари ҳажмининг камайишига олиб келишини, бироқ бу республикада даромадларнинг сезиларли даражада тушиб кетишини келтириб чиқармаслигини қайд этганди.\nЭслатиб ўтамиз, РФ Марказий банки маълумотларига кўра, Ўзбекистон 2013 йил якунлари бўйича Россиядан шахсий пул ўтказмаларини юборишлар орасида етакчига айланган: мамлакатга 6,7 млрд доллар (2012 йил билан солиштирганда +17,5%) маблағ ўтказилган. Биринчи ярим йиллик якунлари бўйича пул ўтказмаларининг ҳажми 1,79 млрд долларни (+1,8%) ташкил этган. Экспертларнинг ҳисоб-китобларига кўра, Ўзбекистонга юборилган пул ўтказмаларининг ҳажми солиштирма ифодаланганда мамлакат ЯИМнинг қайриб 12%ни ва йиллик экспорт даромадларининг деярли 45%ни ташкил этади.\nдевальвациядоллариш ҳақимеҳнат муҳожирирубльсўм\nЁмғирларни тақиқлаб қўямизми?


02 июн 2020, Тошкент вақти: 22:53\nОлий суд судьяси тақиқланган ташкилотларга алоқадор маҳкумлар амнистияга тушмаганини айтмоқда.Ўзбекистон пойтахтида доимий рўйхатдан ўтиш учун сохта никоҳ тузиш ҳолатлари фош этилган. Сергели ҳокимлиги чироқ муаммосини ҳал этиш ўрнига сувдан қуруқ чиқишга уринмоқда. Жорий ҳафта матбуот шу каби воқеалар ҳақида хабар берди.\nОлий суд судьяси: Тақиқланган ташкилотларда иштирок этган маҳкумларга амнистия қўлланилмади\n2016 йил 12 октябрида Олий Мажлис Сенати эълон қилган амнистия акти тақиқланган ташкилотлар фаолиятидаги иштироки, улар таркибида тинчлик ва хавфсизликка қарши ёки жамоат хавфсизлигига қарши жиноятлар содир этган маҳкумларга қўлланилмади (“Постда”, 28 январь). Бу ҳақда Олий суд судьяси Мухаматали Назаров маҳкумларнинг яқинлари саволларига жавоб бериш асносида маълум қилган. Қайд этилишича, бу тоифа маҳкумларга амнистия акти илгари судланмаган, тузалиш йўлига қатъий ўтган, содир этган жиноятидан пушаймонлигини ёзма аризаси билан тасдиқлаган, унинг тузалиш йўлига ўтганини тасдиқловчи тегишли органлар хулосалари, маҳкумнинг яқин қариндошлари ва унинг яшаш жойидаги маҳалла қўмитасининг кафиллик хати мавжуд бўлган тақдирдагина қўлланилади.\nФуқаролар Тошкентда доимий пропискадан ўтиш учун сохта никоҳ тузишгача бормоқда\nТошкент шаҳрида доимий рўйхатдан ўтиш учун сохта никоҳ тузиш ҳолатлари фош этилди (“XXI аср”, 2 февраль). Бу борада статистик рақамлар келтирилмаган, аммо синовдан ўтган схемага аниқлик киритилган. Бунга кўра, Тошкент шаҳрида доимий пропискага эга аёл вилоятлик эркак билан никоҳдан ўтади. Вилоятлик эркак аёл орқали доимий пропискага эга бўлгач, жуфтлик ўзаро ажрашади. Газета Тошкент шаҳрида кейинги йилларда ажрашишлар кўпайганига бу каби сохта никоҳлар ҳам сабаб бўлганини ёзади. Хабар қилинишича, пойтахтда доимий рўйхатдан ўтиш мақсадида тузилаётган сохта никоҳларнинг олдини олиш мақсадида амалий ишлар қилиняпти. Жумладан, Тошкент шаҳри ёки вилоятида доимий рўйхатга қўйилган эр ёки хотин никоҳ қайд этилганидан бир йил ўтмасдан ажрашса, доимий рўйхатдан чиқарилиши қонунийлаштирилди.\nТошкентнинг Сергелисида 30 йилдан бери чироқ йўқ – ҳокимлик эса сувдан қуруқ чиқиш пайида\nТошкент шаҳри Сергели тумани Файзли кўчаси ҳудудида 30 йилдан буён кўча чироғи масаласи ҳал этилмаётир, туман ҳокимлиги эса сувдан қуруқ чиқишга уринмоқда (“Даракчи”, 2 февраль). “Кўчамиз 1987 йилда Тошкент вилояти Зангиота тумани ҳудудидан шаҳарга, Сергели тумани ҳудудига ўтган. Мана, салкам 30 йил бўляптики, кўчаларимизнинг аҳволи ўша-ўша, шаҳарга ўхшамайди. Ободонлаштириш ишлари олиб борилмаган, кўчалар тор, чанг, ўнқир-чўнқир бўлиб ётибди”, дея арз қилган ҳудуд вакиллари. Туман ҳокими ўринбосари Д.Раҳимжонова ва “Тошшаҳарнур” давлат корхонаси раҳбари ўринбосари Р.Азизов фуқаролар мурожаатига “отангга бор, онангга бор” қабилида муносабатда бўлган. Мутасадди ташкилотларнинг аҳоли муаммосини ҳал этиш ўрнига бу тариқа сувдан қуруқ чиқишга уриниши танқидий баҳоланган.\nБухоро вилояти ҳокимлиги сайти: “Sorry. We couldn’t find that page!”\nБухоро вилояти ҳокимлигининг расмий сайти – www.buxoro.uz арз ва шикоят йўлламоқчи бўлаётган аҳолининг ҳафсаласини пир қилмоқда (“Ҳуррият”, 1 февраль). Газета мухбири синов тариқасида вилоят ҳокимлиги сайти орқали шикоят жўнатишга уринган, аммо “Sorry. We couldn’t find that page” (Кечирасиз, бу саҳифа топилмади) деган жавоб олган. Журналистнинг шахсий кабинет орқали рўйхатдан ўтишга уриниши ҳам самарасиз якунланган. Боз устига, очиқ маълумотлар порталидан керакли маълумот топилмаган. Мақолада бепарволик, сансалорлик ва масъулиятсизликка чек қўйиб, вилоят ҳокимлиги сайти ишини яхшилаш кераклиги уқтирилган.